הוועדה לענייני ביקורת המדינה, כנסת 20, פרוטוקול מספר 351, 2018-07-09 10:00

שלי יחימוביץ': שלום לכולם, בוקר טוב.

שלי יחימוביץ': אנחנו התכנסנו לדון בנושא שאנחנו מתכנסים לשמו שוב ושוב ושוב ושוב בכל מיני הרכבים ובכל מיני ועדות.

שלי יחימוביץ': אנחנו אמנם עושים דיון מעקב על דוח מבקר המדינה 66ג מ-2016, בטיחותם של העובדים ובריאותם, ועל דוח מבקר המדינה 68ג, 2018, רישום קבלנים והיבטים בהבטחת האיכות והבטיחות בענף הבנייה, אבל אנחנו נהיה עוד יותר מעודכנים מדוח המבקר, אנחנו רוצים לקבל תמונת מצב על מה שהתרחש מאז הישיבה האחרונה שלנו.

שלי יחימוביץ': אני רוצה לפתוח בשמות הנספים רק מהשנה, 22 בני אדם, גידול עצום לעומת השנה שעברה.

שלי יחימוביץ': אני אקרא רק את השמות והגילאים, בהאא קנאנה, בן 19, איברהם יוסוף ראדי, בן 58, מועיין נאסם סלים חג'ה, בן 57, טשוש שינאווי, בן 44, מועתסם עז-א-דין אלעבאסי, בן 23, עלי עואד חואלד, בן 44, לואיס גומז, בן 32, האני נג'אר, בן 40, מוחמד אבו עטין, בן 40, ג'ראח איברהים, בן 47, בסאם קאסם עת'אמלה, בן 56, נטע רוטמן, בת 56, עוברת אורח, עאטף אחמד פיאד כבהא, בן 42, ג'מאל האני עאמר עליאת, בן 23, מהראן מיעארי, בן 25, מוניר סאלח סלמאן, בן 34, נאיף אבו קוידר בן 46, דוידי גודייב, בן 59, צ'ן ג'ונג, בן 38, עומר מוחמד אחמד אדעיס, בן 54, סאלם אסמעיל קוטינה, בן 38.

שלי יחימוביץ': ולרשימה הזו נוסף אתמול עובר אורח נוסף, ההרוג ה-22 במספר, מאיר פלשתייב, בן 19, מחולון, הוא נפטר אתמול בבית החולים מפצעיו אחרי שנפגע בשבוע שעבר, נפלו עליו קרשים ליד אתר בניין בעירו, בחולון.

שלי יחימוביץ': שמעתי כבר הערות על כך שהוא רכב על אופניים ולא חבש קסדה, שזה אחד הדברים המטומטמים ביותר ששמעתי בחיים.

ישראל אסל: המקרה הזה זה חיבור של שני עולמות - - -

שלי יחימוביץ': סליחה, אני מבקשת לא להפריע.

שלי יחימוביץ': כי אם הוא היה הולך רגל הוא היה יכול להיפגע באותה מידה מקרש, מה שאומר שנוכח מה שקורה בענף הבנייה גם הולכי רגל צריכים ללכת על מדרכות עם קסדות.

שלי יחימוביץ': זאת תמונה קשה ביותר.

שלי יחימוביץ': אנחנו פשוט מעלים לעולה קורבן אדם על מזבח הבנייה במדינת ישראל ואין שום דבר ששווה חיי אדם.

שלי יחימוביץ': ואנחנו מדברים ומדברים ופועלים ופועלים ויושבים כאן חברי כנסת שפעילים מאוד בתחום הזה וגם חוקקו חוקים ואנחנו שומעים הבטחות ויש אין ספור מילים והמודעות גוברת ועולה כל הזמן, אבל מספר ההרוגים גדל והולך כל הזמן וזה דבר שאנחנו לא יכולים לעבור עליו לסדר היום.

שלי יחימוביץ': אני גם חייבת להגיד לכם, אני חשבתי לקרוא כאן, אבל אני חסה עליכם, התכתבות ארוכה מאוד שיש לי עם גורמים ממשרד העבודה על בניין בשיפוץ ליד הבית שלי, שיש בו סיכון חיי אדם יומיומי.

שלי יחימוביץ': וזאת אני שמתכתבת איתם, כן?

שלי יחימוביץ': הם מתייחסים אליי יותר ברצינות, סליחה שאני אומרת את זה, מאשר לפונה מן השורה.

שלי יחימוביץ': הם שולחים פקחים ומוציאים צו בטיחות ואוסרים עבודה על פיגומים ושולחים עוד פקחים וכן הלאה וכן הלאה תכתובות, עברתי על הווטסאפ, פשוט מנובמבר אשתקד התכתבויות רציפות ולא קורה שום דבר.

שלי יחימוביץ': שום דבר.

שלי יחימוביץ': עם מעורבות גבוהה מאוד של משרד העבודה ועם צווים שיוצאים ועם פקחים ופקחים בכירים, טיפול אקסטרה, בבניין לידי, ושום דבר לא קורה ואני רואה יום יום את הפועלים מסכנים את חייהם.

שלי יחימוביץ': יש תחושה שכל הדברים האלה הם כוסות רוח למת ואנחנו רק מגרדים את קצה התופעה ולא באמת עושים את הדברים הקשים, את הסנקציות החמורות שהיו שמות לזה קץ.

שלי יחימוביץ': אני אומרת לכם את האמת, אני קצת מתוסכלת.

שלי יחימוביץ': אני מתעסקת עם הנושא הזה יותר משלוש שנים ובאמת הרבה פעמים מודעות לסוגיה מסוימת באמת מביאה לפתרון שלה, אבל כאן המודעות גוברת ושום דבר לא קורה, זה משהו לחלוטין לא תקין כאן.

שלי יחימוביץ': אז אנחנו נשמע כמובן את כל הדוברים, אנחנו גם נעשה לסירוגין חבר כנסת ומשתתף שאינו חבר כנסת, אבל נפתח במבקר המדינה.

שלי יחימוביץ': מי רוצה להציג את הנושא?

צחי בובליל: אני אציג.

צחי בובליל: הביקורת האחרונה שלנו התמקדה בנושא של חוק רישום קבלנים, ממצא מרכזי בביקורת הזו היה שמשרד הבינוי, רשם הקבלנים, לא מפעילים מערך אכיפה יעיל ואפקטיבי לצורך אכיפה כנגד קבלנים מפרי חוק ולמעשה לא מוגשים כתבי אישום בכלל.

צחי בובליל: מה שקורה זה שלמרות שמדובר בהערכה על משהו כמו 20,000 קבלנים בלתי רשומים, בפועל אין אכיפה בכלל בנושא הזה.

צחי בובליל: אין מערך אכיפה, לא על מפקחים של רשם הקבלנים, אין כתבי אישום בכלל.

שלי יחימוביץ': אתם גם מעודכנים לעת האחרונה, או שזה רק מיום ביצוע הדוח?

צחי בובליל: עד כמה שאנחנו מבינים עדיין המערך הזה לא יצא אל הפועל.

שלי יחימוביץ': טוב, אנחנו תיכף נצלול עמוק לתוך רשם הקבלנים, מעשיו וסמכויותיו.

שלי יחימוביץ': מי חבר הכנסת הראשון שהגיע?

שלי יחימוביץ': חבר הכנסת איל בן ראובן, בבקשה.

איל בן ראובן: בוקר טוב.

איל בן ראובן: אני קראתי את דוח המבקר ואני גם יודע שהוא באמת מסתכל גם לכיוון 2018 ולא רק מ-2016 ואני מוכרח להגיד לכם, כאחד שמסתובב בשטח, יחד עם חברי חאג' יחיא, אני אומר לכם שכשכתבתי מה אני רוצה להגיד היד שלי רעדה, מכעס, על הדברים שאנחנו רואים.

איל בן ראובן: אני מסתכל על התוצאות בשטח, אנחנו מדברים מ-2010, מעבר לשמות, זה ממש מרגש לשמוע את זה, מרגש כואב - - -

עבד אל חכים חאג' יחיא: מזעזע.

איל בן ראובן: כל אחד כזה זה משפחה שכולה, זה לא רק האיש.

שלי יחימוביץ': ועוד לא דיברנו על הנכים ועל הנפגעים.

איל בן ראובן: כן, הנה אני מדבר על זה.

איל בן ראובן: מאז 2010 אנחנו עם 298 הרוגים, אלפי פצועים, אלפים, פצועים, נכים.

איל בן ראובן: בשורה השלישית כמובן, הכסף שמדינת ישראל משקיעה, מיליארדים, בהוצאות על מה שקורה.

איל בן ראובן: עוברי אורח, כמו שאמרה כבוד היושבת ראש, היום אנחנו כבר מבינים שאנשים ברחוב צריכים ללכת עם קסדות, אנחנו צריכים להלביש אותם עם שכפ"צים, כי אנשים נהרגים ברחובות.

איל בן ראובן: וכשאני מסתכל על הדוח הזה אין לי אלא להגיד לכם, עוד פעם, אני מבין שיש רשם קבלנים יחסית חדש, ההתנהלות של רשם הקבלנים ושל משרד הבינוי והשיכון, זה המשרד האחראי לרשם הקבלנים, אני חיפשתי את המילה, אני לא מדבר בגסות, אני כנראה לא למדתי עוד מספיק את השפה, היא שערורייה, פשוט שערורייה.

איל בן ראובן: אני לוקח את דוח המבקר ואנחנו מכירים את המבקר ואת העבודה, אני אומר לכם, זה לא מקצועי, וחמור מכך, כבוד היושבת ראש, זה לא מוסרי מה שקורה פה.

איל בן ראובן: אנשים מתים, אנשים נהרגים, אנשים נפצעים והמערכת מתנהלת לה לאטה, כזה ככה.

איל בן ראובן: עוד ועדה ועוד דוח, ועוד ועדה ועוד דוח, ודברים לא קורים.

איל בן ראובן: כשראיתי תגובה של משרד השיכון שעונה שהאחריות היא על משרד העבודה והרווחה, זה הזכיר לי, כבוד היושבת ראש, את הדיון הראשון שאני נקלעתי לסיפור הזה בכלל, שבו ישבתי ושמעתי את הכמויות של ההרוגים והפצועים.

איל בן ראובן: מה שנאמר אז מסביב לשולחן, זה כל אחד הציג על מה הוא לא אחראי, כל אחד הציג על מה הוא לא אחראי בעניין הזה.

איל בן ראובן: אני מקווה שמאז השתנו הדברים.

איל בן ראובן: אני רוצה להגיד לכם משהו, לכל היושבים פה מסביב לשולחן, אני חבר כנסת מהאופוזיציה, אין לי כסף ואין לי משאבים ואני מגדיר את עצמי כאחד שעוסק שנתיים וחצי בעניין הזה, אני נותן לעצמי, הנה אני אומר את זה גם לתקשורת ואני לא מתבייש להגיד את זה, אני נותן לעצמי ציון נכשל.

איל בן ראובן: נכשלתי.

איל בן ראובן: אני עובד שנתיים וחצי, אנחנו עובדים והתוצאות נעשות רק יותר רעות.

איל בן ראובן: זה אומר שאני נכשלתי, אבל אני מצפה שכל אחד מהיושבים פה מסביב לשולחן, שיגיד לעצמו את אותו דבר, כי זה המפתח לשנות.

איל בן ראובן: כי אם אתה מסביר שהוא אחראי אז אתה לא עושה עם זה כלום, אתה אומר 'אני בסדר בסך הכול' ואין פה אף אחד בסדר בעניין הזה.

איל בן ראובן: אני מצפה באמת ממשרד השיכון, דרך הרשם, במקרה הזה כי אנחנו דנים היום בו, אני מצפה לעשות פליק פלאק לאחור מבחינת קצב העבודה בעיקר.

איל בן ראובן: אני מוכרח כן לתת גם מילה אחת טובה, משרד העבודה והרווחה, מינהל הבטיחות, אני חש שהם עשו את הפליק פלאק, יש פעילות.

איל בן ראובן: עוד פעם, אנחנו עוד לא רואים תוצאה מספקת, לכן אני לא יכול להגיד לעצמנו שום מילה טובה כרגע, למעט זה שיש עבודה, יש עיסוק, יש חוק שעובר, אני מקווה, השבוע בוועדת העבודה והרווחה, חוק שלנו, ויש חקיקה ויש תקנות שאני מקווה שנסגור אותן עם נושא הנפילה בגובה ומהר.

איל בן ראובן: יש פעילות, אנחנו חשים בפעילות, צריך לשנות מוד פעולה, בקצב.

איל בן ראובן: אני מסיים בדבר אחד, ראיתי פה, נכתב משפט, סוכם לאחרונה שהמשרדים, מינהל הבטיחות והרשם יבחן אמצעי משפט כלפי קבלנים לפי פנייה של מינהל הבטיחות.

איל בן ראובן: אני מבקש לשנות את המילה יבחן, כי יבחן זה מילה של ועדה - - -

שלי יחימוביץ': יבחן, ביום מן הימים.

איל בן ראובן: תפסיקו להשתמש במילה יבחן ותעברו למוד יפעל, יעשה, מחר בבוקר, יפעל בעניין הזה.

איל בן ראובן: כנ"ל המשרד לבטחון פנים, מינהל החקירות, יחידה לחקירות, סיכמנו שתהיה יחידה לחקירות, למה זה שנתיים וחצי ואין עדיין יחידה לחקירות?

שלי יחימוביץ': תיכף נשמע מהמשטרה.

איל בן ראובן: למה?

איל בן ראובן: אנשים נהרגים כל יום.

איל בן ראובן: זה פשוט איום ונורא.

שלי יחימוביץ': איל, תודה.

איל בן ראובן: אז אני מקווה שאנחנו נצא מפה, עוד פעם, ייצאו מפה מילים, אבל אנחנו נעקוב אחרי מעשים כמו פטיש ולא נרפה עד שנתחיל לראות בסוף תוצאות.

איל בן ראובן: תוצאות זה פחות הרוגים, פחות תאונות, ונא להתחיל לעבוד.

שלי יחימוביץ': תודה, איל.

שלי יחימוביץ': עכשיו אנחנו לרשם הקבלנים.

שלי יחימוביץ': אילן אליהו, שלום לך.

שלי יחימוביץ': אתה שנה בתפקיד, נכון?

אילן אליהו: אני חצי שנה בתפקיד באופן רשמי, שנה גם כממלא מקום.

שלי יחימוביץ': כלומר, שנה וחצי בפועל?

אילן אליהו: כן, ממרץ 2017.

שלי יחימוביץ': לי יש היסטוריה ארוכה עם רשם הקבלנים, גם הקודם, אמנון כהן, שישב כאן בוועדת העבודה והרווחה בשעתו ולשאלות ששאלתי אותו הוא השיב שאין לו דרך לראות הרשעות של קבלנים.

שלי יחימוביץ': לא רק הליכים פליליים, לא רק פועל שנהרג, אלא אין לו דרך לראות הרשעות.

שלי יחימוביץ': אני פניתי בשעתו בשאילתה לשרת המשפטים ושרת המשפטים השיבה לי שזה לא נכון, שיש לו דרך להתעדכן כל הזמן בכל הליך פלילי, לא רק בהרשעה עצמה.

שלי יחימוביץ': וגם המבקר בדוח שלו על רשם הקבלנים כבר כולל בתוכו את הפנייה שלי ואת הפנייה שלי למבקר במסקנות שלו.

שלי יחימוביץ': אז בוא נתעדכן.

שלי יחימוביץ': לך, בתור מחליפו, יש כבר את רשימת הקבלנים שהורשעו?

שלי יחימוביץ': או את הקבלנים שיש נגדם הליכים פליליים?

אילן אליהו: קודם כל יש לי דרך להתעדכן, יש לי קשר עם המרשם הפלילי של המשטרה, אני מקבל הרשעות של קבלנים.

אילן אליהו: כלומר אני מצליב ואני מקבל הרשעות של קבלנים.

אילן אליהו: הבעיה זה לא קבלת המידע, אלא באמת שאנחנו הגענו למסקנה שאין קבלנים מורשעים וכשמרשיעים אותם, הבודדים שמרשיעים אותם בגלל גרימת מוות ברשלנות ועקב תאונות עבודה, אז העונש שמוטל הוא עונש מאוד מקל כשבשורה התחתונה בית המשפט אומר, 'אנחנו מקלים כדי לא לפגוע ברישיון הקבלן של ה - - -

שלי יחימוביץ': אבל אתה לא קשור להכרעת בית המשפט.

אילן אליהו: לא, אבל בסופו של דבר אני מקבל - - -

שלי יחימוביץ': יש הליך פלילי ויש אותך כרשם ויש לך סמכות לשלול רישיון מקבלן.

אילן אליהו: יש לי סמכות לנקוט אמצעי משמעת, לא רק לשלול, שלילה זה האמצעי הקשה ביותר.

שלי יחימוביץ': ננקטו איזה שהם אמצעי משמעת נגד קבלן שהיה אחראי לתאונת עבודה באתר שהוא שלו?

אילן אליהו: כן.

אילן אליהו: אני נקטתי באמצעי משמעת.

אילן אליהו: אני נתתי התליה על תנאי לקבלן שהורשע בגין גרימת מוות ברשלנות ושבפסק הדין הקל השופט ואמר שכדי לא לגרום לו לפגיעה ברישיון אז הוא נותן עונש קל.

אילן אליהו: כמעט שהוא לא נכנס - - -

שלי יחימוביץ': בוא נשאל את זה אחרת, כמה קבלנים - - -

אילן אליהו: גברתי יושבת הראש, רגע, אני רוצה - - -

שלי יחימוביץ': כמה קבלנים הסרת מהפנקס בגלל עבירות בטיחות?

אילן אליהו: לא ביטלתי רישום בגלל עבירות בטיחות.

שלי יחימוביץ': ובגלל עבירות אחרות כן.

אילן אליהו: גם לא.

שלי יחימוביץ': לא, אף אחד?

אילן אליהו: לא.

אילן אליהו: אני רוצה להבהיר, רשם הקבלנים עובד לפי חוק רישום קבלנים.

אילן אליהו: החוק אומר, קובע, מתי מבטלים רישיון של קבלן.

אילן אליהו: החוק אומר שמבטלים רישיון קודם כל אם הקבלן פושט רגל או אם זו - - -

קריאה: מה אם מישהו מת?

שלי יחימוביץ': אם הוא פושט רגל אתה שולל לו את הרישיון, אבל אם הוא אחראי על מוות של בן אדם אתה לא שולל לו את הרישיון?

אילן אליהו: אם הוא אחראי על מוות של בן אדם אני צריך לראות את ההרשעה.

אילן אליהו: אם ההרשעה שהוא מקבל היא בגובה מסוים, העונש שהוא מקבל הוא בגובה מסוים שנכנס לי לתקנות, אז אני חייב לנקוט נגדו באמצעי משמעת או להביא אותו להליך של שימוע לנקיטה באמצעי משמעת.

אילן אליהו: ביטול הרישום יקרה אם אני מקבל המלצה מוועדה מייעצת לנקוט באמצעי כזה.

אילן אליהו: אבל, גברתי יושבת הראש, אני - - -

שלי יחימוביץ': לא, סליחה, לא, לא.

שלי יחימוביץ': אני מחזיקה את החוק עצמו, 'תקנות רישום קבלנים לעבודות הנדסה בנאיות מקנות לרשם הקבלנים את הסמכות לנקוט בהליכי משמעת כנגד חברות קבלניות לרבות התראה, נזיפה, קנס, התליית תוקפו של הרישום בפנקס לתקופה שתיקבע, או ביטול רישיון הקבלנים, זאת הן בשל הרשעתם בעבירות פליליות שונות ובכלל זה עבירות של גרם מוות ברשלנות ועבירות לפי פקודת הבטיחות (נוסח חדש), התש"ל-1970, והן בשל התנהגות המנוגדת דרך קבע למקובל במקצועו של הקבלן ובכלל זה הפרת החובה לבצע את העבודות ברמה ובטיב התואמים'.

שלי יחימוביץ': מה?

שלי יחימוביץ': איפה לא כתוב לך שאתה יכול לשלול רישיון בגלל גרימת מוות ברשלנות?

שלי יחימוביץ': אני לא מבינה.

אילן אליהו: גברתי יושבת הראש - - -

שלי יחימוביץ': ואתה יושב כאן, היה לנו תקופת חסד כלפיך, כי אתה באמת החלפת את הרשם הקודם, שאמר דברים חמורים ביותר ואף לא אמר אמת בישיבות הוועדה, ואתה יושב כאן ושום דבר לא קרה.

שלי יחימוביץ': זה נורא מתסכל ומאוד חמור וזה עולה בחיי אדם.

שלי יחימוביץ': ותרשה לי לנחש שאם היה נשלל רישיונו של קבלן היו פחות מקרי מוות כאלה והרשימה שקראתי כאן בתחילת הישיבה הייתה יותר קצרה.

אילן אליהו: אני מתאר לעצמי שכך - - -

עבד אל חכים חאג' יחיא: כנראה שכל עוד העובדים הם סינים וערבים אז לא ישללו רישיונות.

שלי יחימוביץ': כן, אם היית שומע את הרשימה אז היית מבין שזה ערבים וסינים.

אילן אליהו: אני מבקש, אם שואלים אותי, אני רוצה גם לענות.

אילן אליהו: אם אני באתי לכאן להיות שק חבטות, אז בבקשה, אבל - - -

שלי יחימוביץ': אז תענה.

אילן אליהו: הרשימה שקראת - - -

שלי יחימוביץ': אתה לא קורבן, יש פה קורבנות אחרים בסיפור הזה.

שלי יחימוביץ': אתה לא קורבן, אתה בעל יכולת, אתה בעל סמכות, יש לך המון כוח ביד.

אילן אליהו: אבל אני רוצה להסביר.

אילן אליהו: שוב, הרשימה שקראת באמת מבחינת החוקים שבגינם אני יכול לנקוט באמצעי משמעת היא נכונה, אבל בסופו של דבר השורה התחתונה היא שאני יכול לנקוט באמצעי משמעת אם אותו קבלן קיבל עונש שהוא לפחות שלושה חודשי מאסר או קנס בסך של 7,000 שקל כיום.

עבד אל חכים חאג' יחיא: 7,200.

אילן אליהו: 7,200.

אילן אליהו: והקבלנים שהורשעו לא מגיעים לסף הזה.

אילן אליהו: הם לא מקבלים את העונש הזה.

אילן אליהו: אני לא יכול לנקוט נגדם באמצעי משמעת.

אילן אליהו: היה לי קבלן כזה, התקבלו מתחילת השנה שלוש הרשעות בגין גרימת - - -

שלי יחימוביץ': על מי אתה מדבר?

שלי יחימוביץ': על איזה קבלן?

אילן אליהו: שלוש הרשעות על קבלנים בגין גרימת מוות ברשלנות, אחד מהם במקרה עבר את הסף ונקטתי נגדו באמצעי משמעת.

אילן אליהו: הם לא עברו את הסף.

איל בן ראובן: איזה אמצעי משמעת ננקט?

אילן אליהו: אז נתתי שלוש שנים התלייה על תנאי לשלוש שנים.

שלי יחימוביץ': אני רוצה לשאול, אני אקח דוגמה ספציפית, נגיד אלקטרה בנייה - - -

אילן אליהו: לא הורשעו, לא קיבלתי הרשעה.

שלי יחימוביץ': ארבע תאונות קטלניות מאז 2015, 12 צווי בטיחות - - -

אילן אליהו: לא קיבלתי הרשעה.

שלי יחימוביץ': והם יכולים להמשיך לבנות, הכול סבבה?

אילן אליהו: לא קיבלתי הרשעה על אלקטרה בנייה.

אילן אליהו: אין לי הרשעה, אני לא יכול לנקוט נגדם באמצעי משמעת על תאונת עבודה כשאין לי הרשעה.

הדס תגרי: זה לא נכון.

שלי יחימוביץ': חכי, אנחנו לסירוגין בחבר כנסת - - - אתם רוצים לשאול שאלות את הרשם לפני שאתם מדברים?

איל בן ראובן: אני רוצה לשאול שאלה.

איל בן ראובן: זה לא מפריע לך?

אילן אליהו: מפריע לי מאוד.

איל בן ראובן: שאין לך סמכות?

איל בן ראובן: אז מה אתה עושה עם זה?

אילן אליהו: לא, קודם כל יש לי סמכות ואני מפעיל אותה.

אילן אליהו: מפריע לי מאוד שקבלנים לא נענשים על גרימת מוות ברשלנות, אבל הכתובת היא באמת בתי המשפט והפרקליטות שצריכים לדרוש את העונשים החמורים יותר.

אילן אליהו: אני מפעיל את סמכותי - - -

דב חנין: מה אתה צריך?

דב חנין: איזה סמכויות נוספות אתה צריך מהזווית המקצועית שלך כדי להיות כלי אפקטיבי לעזור לנו במאמץ נגד תאונות העבודה?

איל בן ראובן: תגיד מה אתה צריך ואנחנו נעזור לך, נחוקק חוק בהתאם.

אילן אליהו: אז יש לי סמכות לפעול נגד קבלנים - - -

שלי יחימוביץ': תיכף נבדוק גם את העניין הזה של אין סמכות.

אילן אליהו: סמכות בגין ענייני הבטיחות יש לי, יש לי סעיף סל, שכולל גם את ענייני הבטיחות, לדעתי.

שלי יחימוביץ': כן, קראתי אותו.

עבד אל חכים חאג' יחיא: אתה אומר שיש לך ואתה לא מפעיל אותו.

אילן אליהו: עכשיו, העניין הוא שצריך להיות שם התנהלות דרך קבע וצריך להביא את הקבלן, להכניס אותו לאיזה שהוא הליך שבסופו של דבר אני מביא אותו לוועדה מייעצת, שזה שימוע, והם ממליצים לי על העונש.

אילן אליהו: כדי לעשות את זה אני צריך שיהיו לי ביד, מבחינת המידע שאני מקבל ממשרד העבודה, הוא צריך להיות כזה שצווי הבטיחות, לצורך העניין, יהיו כאלה שאנחנו נוכל לפעול לפיהם.

אילן אליהו: יש לנו עם זה בעיה ולכן גם הסיכום האחרון שהיה עם מינהל הבטיחות, אנחנו מקווים לפתור את זה ויהיו לנו כלים קצת יותר - - -

איל בן ראובן: המילה תקווה לא עוזרת לנו כלום.

איל בן ראובן: המילה מקווים - - -

אילן אליהו: לא, הוא יהיה.

איל בן ראובן: אתה צריך להגיד לנו פה 'בעוד שבועיים זה יקרה'.

אילן אליהו: חבר הכנסת בן ראובן, הוא יהיה.

אילן אליהו: המנכ"ל שלנו ישב עם ראש מינהל הבטיחות, אני אשב איתו, נקבעה לי פגישה, אני אסכם איזה חומר אנחנו צריכים וכשזה יקרה אנחנו נעשה את זה.

אילן אליהו: אני במקביל ממשיך לזמן קבלנים לשימועים עם החומר שיש לי.

שלי יחימוביץ': תקשיב.

שלי יחימוביץ': עכשיו נתן לי רון, העוזר הפרלמנטרי שלי, שמרכז את הוועדה, את הפרוטוקול של ישיבה קודמת שהייתה כאן בוועדה.

שלי יחימוביץ': אני שואלת אותך, 'האם יש לך סמכות לשלול רישיון מקבלן?', ואז אומר שר העבודה חיים כץ שהיה כאן, הוא אומר, 'כן', ואז אתה בעצמך אומר, 'יש לי סמכות גם לשלול רישיון מקבלן, יש לי סמכות לשאול', ואני שואלת אותך, 'האם זה נעשה מתי שהוא, האם נשלל רישיון מקבלן שהוא עבריין סדרתי?' ואתה אומר, 'בגין ליקויי בטיחות, לא, לא זכור לי'.

שלי יחימוביץ': אז עכשיו כבר זכור לך, אבל עדיין אנחנו בדיוק באותו מקום.

אילן אליהו: אז אני אומר שיש לי סמכות ואני מפעיל אותה, אבל אני מפעיל אותה בתהליך סדור, שאני חייב לעשות אותו, כי יש עליי ביקורת משפטית ואני לא יכול סתם לבוא לבטל רישיון כי בסופו של דבר ייצא שכרנו בהפסדנו.

אילן אליהו: אם בית המשפט יגלגל אותי מכל המדרגות בגלל מקרה כזה, אז אני חוזר כמה צעדים אחורה.

אילן אליהו: אני רוצה לתקן, לא שללתי רישיון, אבל יש לי מקרה עכשיו של קבלן שרוצה רישיון וכנראה שאני לא אתן לו את הרישיון בגלל תאונות עבודה, בגלל צווי בטיחות שהוצאו לו, לחברה שהוא רוצה לרשום.

אילן אליהו: הוא לא יקבל רישיון, שזה לדעתי שווה ערך לביטול.

אילן אליהו: אבל זה אני עושה ממש בתהליך מוסדר, בשימוע, כדי שבאמת כשזה יגיע לבית משפט, ההצלחות שלנו בבתי משפט על ערעורים על החלטות של רשם הקבלנים הן מעל 90%, אז אני לא רוצה לרדת מזה, אני רוצה בשביל התהליך, בשביל העניין, לטובת העניין, לעשות את זה ככה שזה יהיה ברזל כשזה יגיע לבית משפט.

שלי יחימוביץ': תודה רבה.

שלי יחימוביץ': חבר הכנסת עבד אל חכים חאג' יחיא, בבקשה.

עבד אל חכים חאג' יחיא: כבוד היושבת ראש, אני אדבר בדיוק על הנושא הזה של רשם הקבלנים.

עבד אל חכים חאג' יחיא: בשבוע שעבר בוועדת הכלכלה הביאו תיקונים למספרי סוגי קבלנים והעליתי את הנקודה הזו של שלילת רישיונות וסוכם שאתם תביאו תיקון תוך זמן קצר שבא ומדבר במקרה של הרשעה.

עבד אל חכים חאג' יחיא: אני לא רוצה לחכות לבית המשפט שיגיד לי לא 7,200, זה 7,000 ושיגיד לי שזה לא שלושה חודשים אלא חודשיים ו/או פחות מעצר, אלא במקרה שיש הרשעה לא תהיה לך רק את הסמכות, אלא תהיה חייב לשלול.

עבד אל חכים חאג' יחיא: אחרת לא תהיה הרשעה.

עבד אל חכים חאג' יחיא: המשמעות של שלילת רישיון לקבלן היא צעד נכון, מרחיק לכת, אבל המשמעות שלו הרתעה והרתעה של כל קבלן שידאג שהוא מפסיד רבות בזה ששוללים את הרישיון שלו.

עבד אל חכים חאג' יחיא: יש דברים שצריכים לעשות אותם.

עבד אל חכים חאג' יחיא: אנחנו רוצים שכל הקבלנים יהיו בסדר ואנחנו רוצים שהכול יהיה בסדר מבחינת הבטיחות ואנחנו לא רוצים לשלול לאף אחד, אבל בלי ענישה, זה היקום, זה העולם, זה האדם, אם אין ענישה אין הרתעה.

עבד אל חכים חאג' יחיא: לא לכל אחד, אבל אם אתה מעניש מישהו עבריין מרתיעים אחרים, אחרת אנחנו לא צריכים לעצור אף אחד, אנחנו לא צריכים להעניש אף אחד.

עבד אל חכים חאג' יחיא: אין ענישה לשמה, הענישה היא לשם הרתעה, ככה אני מבין את העניין ולכן צריכים לתקן.

עבד אל חכים חאג' יחיא: זה הסיכום גם עם איתן כבל, יושב ראש ועדת הכלכלה, וַלא, אנחנו יוזמים את התיקון ואני חושב שכל חברי הכנסת צריכים להצטרף כי זה חייב.

שלי יחימוביץ': מה זה, תיקון חקיקה?

עבד אל חכים חאג' יחיא: תיקון חקיקה.

שלי יחימוביץ': אני אשמח להצטרף.

עבד אל חכים חאג' יחיא: אם הם לא יביאו את זה, והם הבטיחו שהם יביאו את זה, אנחנו ניזום את החקיקה הזו.

עבד אל חכים חאג' יחיא: זה אחת.

עבד אל חכים חאג' יחיא: שתיים, הנושא של האכיפה.

עבד אל חכים חאג' יחיא: בוועדת העבודה, הרווחה והבריאות אנחנו אישרנו את התקנות של 35,000 על עבירת בטיחות.

עבד אל חכים חאג' יחיא: אבל כשאני שומע ואני שומע מהשר עצמו שמאשר, לא רק קראנו, אלא מאשר, שהם באים ומצלמים מרחוק ומעבדים את החומר ושולחים.

עבד אל חכים חאג' יחיא: אני רוצה לראות את העניין הזה שיש עבירה מסוימת שיש בה סכנת חיים, מה זה אני מצלם מרחוק, חוזר למשרד, שולח את זה אחרי שבוע או שבועיים ואז יש לי את הקנס?

עבד אל חכים חאג' יחיא: הרי הקנס הוא כדי למנוע את התאונה.

עבד אל חכים חאג' יחיא: הקנס בא כדי להרתיע ולמנוע את התאונה, לא צריך לחכות שבוע ימים או יותר עד שאני שולח והם תיקנו או לא תיקנו, או נפל כבר או לא נפל בן אדם.

קריאה: הוא כבר מת בשבוע הזה.

עבד אל חכים חאג' יחיא: הנושא הזה, כשיש לך עבירת בטיחות אתה צריך להיכנס מיד לסגור את האתר, אם יש צורך לסגור את האתר, או לפחות להרתיע, לבוא ולהגיד לו, 'תשמע', מבחינתי שלא יקבל את הקנס, אבל שיתקנו את הבעיה הקיימת שיש בה סכנת חיים.

עבד אל חכים חאג' יחיא: עוד משפט אחד.

עבד אל חכים חאג' יחיא: העליתי את זה במקום אחר, היה בשבוע שעבר יום השפה הערבית.

עבד אל חכים חאג' יחיא: יש את ההסכם עם הסינים שמייבאים אותם לעבוד פה.

עבד אל חכים חאג' יחיא: יש הסכם שנותנים להם הדרכות, מעבירים הדרכות, הם מבינים את העבודה ואת הבטיחות והכול.

שלי יחימוביץ': כי ממשלת סין דורשת את זה.

עבד אל חכים חאג' יחיא: בדיוק, כי זה חלק מההסכם, נכון.

עבד אל חכים חאג' יחיא: אני מבקש - - -

שלי יחימוביץ': ממשלת ישראל לא דורשת את זה מעצמה.

עבד אל חכים חאג' יחיא: נכון.

עבד אל חכים חאג' יחיא: אני מבקש לפחות מי שמייבאים אותם מהגדה המערבית, בשפה הערבית, שלא כולם מבינים את התקנות, להעביר אותם סדנה.

שלי יחימוביץ': וגם עובדים ישראלים.

עבד אל חכים חאג' יחיא: וגם עובדים ישראלים.

עבד אל חכים חאג' יחיא: אבל לפחות אלה שבאים במסה, שהם צריכים לעבור את הבדיקה הביטחונית, את ההיסטוריה של המשפחה, הסבא של המשפחה, מה עבר, לפחות הוא בא, אולי רובם עבדו במבנים חד קומתיים, הם לא עבדו בגובה, תעבירו אותם סדנה של כמה שעות לפחות, שיראו, שידגימו להם, שהם יבואו.

עבד אל חכים חאג' יחיא: לפחות את זה.

עבד אל חכים חאג' יחיא: לפי הרשימה שהקראת פה הרוב הגדול זה משם.

עבד אל חכים חאג' יחיא: אני ראיתי בעצמי, לא סיפרו לי, את ההדרכות שמנהלי עבודה מעבירים, בין שלוש לחמש דקות ו'תחתום' והוא לא יודע על מה הוא חתם, רק כדי להתחיל את העבודה.

עבד אל חכים חאג' יחיא: תודה רבה.

שלי יחימוביץ': תודה רבה.

שלי יחימוביץ': הדס תגרי.

שלי יחימוביץ': בבקשה.

שלי יחימוביץ': תציגי את עצמך.

הדס תגרי: מנהלת הקבוצה למאבק בתאונות בניין.

שלי יחימוביץ': עורכת דין במקצועך, נכון?

הדס תגרי: אני משפטנית במקצועי, כן.

הדס תגרי: האמת שאין מילים, אני באמת המומה לשמוע את הדברים שאתה אומר כאן היום.

הדס תגרי: אני לא אומרת את הדברים האלה בקלות דעת, משרד השיכון ורשם הקבלנים הקודם והנוכחי פשוט מאחז את עיני הציבור בהתנהלות שלו לגבי הסמכות שיש לו לשלול או לנקוט סנקציות משמעתיות אחרות כלפי חברות קבלניות.

הדס תגרי: ועוד פעם ועוד פעם ועוד פעם מדברים על הרשעות פליליות וכולנו יודעים שהרשעות פליליות אין.

הדס תגרי: אין הרשעות פליליות של קבלנים ואם יש, הן שש שנים אחרי שמתרחשת תאונה.

הדס תגרי: אתה סמכות מנהלית, יש לך סמכות מנהלית על פי חוק, על פי סעיף 2 לתקנות רישום קבלנים (ערעור מהימנות).

הדס תגרי: זה מה שאנחנו מדברים עליו.

הדס תגרי: מאז אותה ישיבה בוועדת העבודה והרווחה שבה דובר על כל הנושא של ההרשעות הפליליות זרמו הרבה מים, כולנו פה בארגונים למדנו את הנושא, אנחנו מבינים שאנחנו לא מדברים על הרשעות.

הדס תגרי: אתם שוב ושוב מאחזים את עיני הציבור, יש לנו סמכות, אין לנו סמכות.

הדס תגרי: גם כששאלה אותך חברת הכנסת שלי יחימוביץ האם כנגד אלקטרה בנייה, שארבעה עובדים נהרגו באתריה והוצאו נגדה, לא זוכרת, עשרה צווי בטיחות שאנחנו יודעים עליהם - - -

שלי יחימוביץ': 15.

הדס תגרי: הוצאו הרבה יותר, בטוח, אבל זה מה שאנחנו יודעים, האם נקטת הליכים?

הדס תגרי: אמרת לא, 'כי אין לי הרשעה כנגד אלקטרה'.

הדס תגרי: התשובה הזו היא לא ממין העניין, יש לך סמכות לנקוט בהליכים כמי שנקט דרך קבע, מי שנהרגו אצלו ארבעה עובדים והוצאו אצלו 13 צווי בטיחות, אנחנו מדברים על דרך קבע, בוודאי שכולנו חושבים שאתה צריך זמן את החברה הזאת, כמו את 25 החברות שפירטתי בנספח למכתב ששלחתי לשר השיכון לפני כמה ימים, לשימוע ולהציג את הראיות והם יוכלו להשיב מטעמן.

הדס תגרי: אבל את הסיפור הזה באמת אתם מוכרים לנו, סליחה שאני משתמשת בשפה כזאת, שנים.

הדס תגרי: מבקר המדינה אמר בדוח שלו שכבר ב-2014 אמר רשם הקבלנים שהוא מתחיל לעבור על צווי בטיחות, רקורד בטיחותי, כדי לנקוט בסנקציות משמעתיות כלפי קבלנים.

הדס תגרי: מ-2017, במרץ, אמרתם, אוקיי, 'מעכשיו אנחנו שוקלים באותה עילה של ערעור מהימנות, אנחנו בודקים', והנה עכשיו אתה עוד פעם אומר 'אנחנו בודקים'.

הדס תגרי: הליך סדור, בוודאי כולנו הליך סדור, אבל איפה ההליך הסדור הזה מתקיים?

הדס תגרי: ואתם שוב ושוב אומרים לתקשורת, פירטתי את זה במכתב, פעם אתם אומרים 'אין לנו סמכות', פעם אחרת אתם אומרים 'יש לנו סמכות, אבל מינהל הבטיחות לא העביר לנו מידע, אנחנו לא יודעים על תאונות, אנחנו לא יודעים על צווי בטיחות'.

הדס תגרי: הכול מתפרסם באתר מינהל הבטיחות, דרך אגב, המידע הזה ידוע.

הדס תגרי: אין מילים כדי להגדיר את מה שאתם עושים ואתם עושים את זה שוב ושוב ושוב ושוב.

הדס תגרי: עכשיו, אתם אומרים, גם לציבור וגם לתקשורת וגם כאן, 'אנחנו לא הסמכות הראשית, זה משרד העבודה, אנחנו מוכנים לעזור'.

הדס תגרי: לא, אתם לא עוזרים, אתם הרגולטור הבלעדי לחברות הקבלניות.

הדס תגרי: זה לא משרד העבודה.

הדס תגרי: מה יכול לעשות משרד העבודה?

הדס תגרי: הוא יכול להגיע לאתר, מצא ליקוי בטיחות, מוציא צו בטיחות, אחרי יומיים מוסר הליקוי, האתר חוזר לעבוד.

הדס תגרי: זה קורה שוב ושוב ושוב, מגיע לאתר, נהרג פועל, הוא מוציא צו להפסקת העבודות באתר, אחרי יומיים פג תוקף הצו, בודקים שאין ליקויי בטיחות והוא חוזר לעבוד.

הדס תגרי: וככה זה מתנהל שוב ושוב ושוב.

הדס תגרי: הגורם היחידי שיכול לעצור את החברה הקבלנית הזאת, וזה לא רק כדי להרתיע, כמו שאמר בצדק חבר הכנסת עבד אל חכים חאג' יחיא, זה כדי להגן, להגן על הפועלים שעובדים באתרים של החברה הזאת, זה כדי להציל חיי אדם, הגורם היחידי שיכול ומוסמך וחייב לעשות את זה זה רשם הקבלנים.

עבד אל חכים חאג' יחיא: הכוונה בהרתעה שישתמשו בכל אמצעי הבטיחות הנדרשים, כי כדאי לו אז לשלם עבור אמצעי הבטיחות.

עבד אל חכים חאג' יחיא: זו הכוונה בהרתעה.

הדס תגרי: זה נכון, אבל המטרה היא קודם כל כדי להגן.

הדס תגרי: כדי שאותו קבלן, שנפגעו אצלו עובדים ייצא מהשוק.

הדס תגרי: זה גם ישמש כהרתעה עבור חברות אחרות, שיידעו שזה לא מצליח, 'אם תפס אותי המפקח, אז אני אתקן את הליקוי ומה קרה?

הדס תגרי: לא קרה כלום, מקסימום אני אחטוף איזה קנס'.

הדס תגרי: זה גם בטל בשישים.

הדס תגרי: 'אני לא אוכל להיות יותר קבלן, כי אם אני לא עונה למכתבים', כמו שמפורט פה בתקנות, 'אז יבטלו את הרישום'.

הדס תגרי: אתם יודעים כמה מופיע ברשימות האלה שפורסמו, של רשם הקבלנים, שבוטלו בגלל שלא ענו על מכתבים של רשם הקבלנים?

הדס תגרי: עשרות, אם לא מאות, אבל אף אחד לא בוטל בגלל שנהרגו אצלו פועלים והוצאו צווי בטיחות.

שלי יחימוביץ': הדס, משפט אחרון.

הדס תגרי: אי אפשר להפריז בחומרתו של המחדל הזה ובחומרת ההשלכות שיש לדבר הזה על בטיחות, כי אין גורם מרתיע.

הדס תגרי: אתם אמורים להיות הגורם המרתיע שיקרין על כל מה שעושה משרד העבודה.

הדס תגרי: יש עוד כמה רשויות, אבל אתם מאוד מאוד קריטיים.

שלי יחימוביץ': הדס, תודה.

שלי יחימוביץ': אני הייתי משוכנעת, באמת, שאחרי הדברים החמורים שכתב המבקר ואחרי שהתברר כאן באופן חד משמעי שקודמך התנהל באופן שהוא בלתי מתקבל על הדעת, וזה בלשון המעטה, שאתה תבוא ותהיה איש בשורה.

שלי יחימוביץ': באמת.

שלי יחימוביץ': הייתי משוכנעת שהפקתם לקחים והסקתם מסקנות ואתם פועלים ביד קשה כדי להציל חיי אדם ואנחנו שומעים שוב אוסף הצטדקויות למה לא.

שלי יחימוביץ': כמו שאמר כאן איל, איל אמר ששמענו בעבר מכל הגורמים למה הם לא אחראים וזה בדיוק מה ששמענו ממך.

שלי יחימוביץ': זה כל כך מתסכל.

שלי יחימוביץ': באמת, הייתי בטוחה שאתה תבוא ותודיע לנו ותספר שאתה החלפת אותו ולמדת את החומר והפנמתם את דוח המבקר ולכן ככה וככה וככה.

שלי יחימוביץ': ומה?

שלי יחימוביץ': ומה?

אילן אליהו: אני יכול לענות?

שלי יחימוביץ': בהמשך.

שלי יחימוביץ': אתה תוכל לדבר בהמשך, אני רוצה לאפשר לחבר הכנסת סעיד אלחרומי.

שלי יחימוביץ': בבקשה.

סעיד אלחרומי: תודה, גברתי היושבת ראש וחבריי חברי הכנסת.

סעיד אלחרומי: אולי זה הדיון השלישי שאני משתתף בו בנושא תאונות העבודה מאז שנכנסתי לפני זמן לא ארוך.

סעיד אלחרומי: הוועדה באמת שמה את הנושא הזה, ותודה לך, גברתי היושבת ראש, שאת שמה את הנושא הזה בראש סדר העדיפויות של דיוני הוועדה.

סעיד אלחרומי: אני מרגיש וההרגשה שלי שאנחנו בשטח הפקר, אין דין ואין דיין.

סעיד אלחרומי: גילוי נאות, חברים, נאיף אבו קוידר, מהכפר זרנוג בנגב הוא חבר אישי שלי.

סעיד אלחרומי: בישיבה האחרונה לא דמיינתי לעצמי שאני אשב כאן כחבר כנסת ואדבר על נאיף כהרוג בתאונת עבודה.

סעיד אלחרומי: לא דמיינתי לעצמי.

סעיד אלחרומי: זה החלום הגרוע ביותר שיכולתי לחשוב עליו.

סעיד אלחרומי: נאיף, בן 46, מלח הארץ, מגדל ילדים נפלאים, מלמד אותם במוסדות להשכלה גבוהה, באמצע יום בהיר אנחנו מקבלים הודעה שנאיף איננו.

סעיד אלחרומי: גברתי היושבת ראש, את קראת עכשיו 22, זה משפחות, זה ילדים, זה פצועים.

סעיד אלחרומי: חברים, אנחנו חייבים לשים קו אדום מכאן, מהדיון הזה של הוועדה, ואני קורא לחבריי מכל סיעות הבית, בואו נחוקק וניזום חקיקה מאוד דרסטית בנושא הזה.

סעיד אלחרומי: תאונת עבודה באתר עבודה, צריך לסגור את האתר הזה לחודש ימים פחות.

סעיד אלחרומי: סלאמת, זהו, סוגרים לחודש ימים, שיפסיד הקבלן, שיפסיד היזם, שיפסידו כולם.

סעיד אלחרומי: אבל לא ייתכן, אני רואה את התמונה כאן, ורואה את האנשים שמגיעים ויש אישה שראיתי אותה מהדיון הראשון, משפחות שמגיעות ושום דבר, אנחנו דנים, אותם דברים ששמעתי בדיון האחרון.

סעיד אלחרומי: אני מודה לחבריי איל בן ראובן ועבד אל חכים חאג' יחיא ואלי אלאלוף, הם באמת עוקבים באופן יומי אחרי הנושא הזה וכבר קידמו חקיקה ותודה להם, באמת שהם עוסקים בנושא הזה, אבל, חברים, משטרת ישראל, מינהל הבטיחות, אלה חיי אדם.

סעיד אלחרומי: אני מקווה שאנחנו לדיון הבא כבר נדע שיש חקיקה מאוד דרסטית להצלת חיי אדם, לפחות לסגור את האתר לחודש ימים וחבר'ה, קבלן, אם לא שוללים את הרישיון שלו הוא ימשיך להרוג.

סעיד אלחרומי: ואני טוען שהם הורגים, הם רוצחים, מסתובבים כאן רוצחים במדינת ישראל בשביל בצע כסף.

סעיד אלחרומי: מה הבעיה של שלוש-ארבע שעות הדרכה?

סעיד אלחרומי: בכל מפעל בארץ, רמת חובב, תרכובות ברום, זה מפעל שלידנו, ליד באר שבע, אין שם, הוא לא מתחיל את העבודה לפני יום שלם של הדרכות.

סעיד אלחרומי: אין, הוא לא יכול להתחיל.

סעיד אלחרומי: מתי קרתה תאונה אחרונה ברמת חובב?

עבד אל חכים חאג' יחיא: אני מקווה שלא.

סעיד אלחרומי: אין, לא תהיה.

סעיד אלחרומי: חברים, אם יש במקרה פעם בכמה שנים - - -

ישראל אסל: קרתה לפני שבועיים, בחיפה כימיקלים.

סעיד אלחרומי: אני לא יודע על חיפה כימיקלים, אני מדבר על רמת חובב.

סעיד אלחרומי: שם אני יודע שנושא הבטיחות - - - זו דוגמה אחת.

סעיד אלחרומי: יש הרבה מפעלים שכן שומרים על בטיחות וצריך להגיד את זה, אבל בענף הבנייה אנחנו בהפקרות מאוד מאוד רצינית.

שלי יחימוביץ': תודה, סעיד.

שלי יחימוביץ': ארז מימון, ראש מינהל הבטיחות במשרד העבודה.

ארז מימון: צהריים טובים.

ארז מימון: אני ברשות

ארז מימון: כם רוצה לתת לפורום קצת מהעשייה של המינהל בתחום התאונות באתרי הבנייה.

ארז מימון: קודם כל כמובן שהמצב מבחינתנו הוא מצב לא קביל ולא תקין והמינהל כולו כבר תקופה ארוכה מאוד מתגייס כמעט כל כולו, הגם שיש לו לא מעט משימות אחרות והוא מרכז את מלוא הכוח שלו לטובת המלחמה בתאונות הבנייה ואני אתן לכם מספר וקטורים של עשייה שאנחנו עושים.

ארז מימון: הווקטור הראשון, מן הסתם זה תחום העיצומים הכספיים ששמעתם עליהם.

ארז מימון: עד כה הפקנו למעלה מ-800 עיצומים שהגיעו אל הקבלנים.

ארז מימון: מדובר פה בסכומים גבוהים שנעים בין 20,000 שקל ל-35,000 שקל.

שלי יחימוביץ': כמה מהם הגיעו בסוף לקופת המדינה?

ארז מימון: לקופת המדינה טרם, יש הליך סדור של - - -

שלי יחימוביץ': אני לא מבינה את זה.

שלי יחימוביץ': הייתה כאן ישיבה קודמת וגם שר העבודה סיפר על 19 מיליון שקלים והתגאה, ובצדק, כששאלתי כמה הגיעו לקופת המדינה הוא אמר אפס.

שלי יחימוביץ': כלומר לא הייתה גבייה.

שלי יחימוביץ': העיצום הוטל, אבל הכסף לא שולם.

ארז מימון: אני יכול לענות.

ארז מימון: חבר'ה, אני יודע את הנתונים, תשאלו את השאלות אני יודע את הנתונים.

ארז מימון: 300,000 שקל נכנסו עד כה לקופת המדינה, שאר העיצומים בתהליך של ערר, יש לאנשים זכות ערר, זכות לגיטימית.

ארז מימון: ברגע שהתהליך הזה יסתיים אנחנו יכולים להתחיל להעביר את זה לטובת גבייה על פי חוק.

ארז מימון: מה ששולם זה 300,000 שקל.

שלי יחימוביץ': כלומר 300,000 חדשים שכבר הגיעו.

ארז מימון: 300,000 שקל של קבלנים שקיבלו קנסות ושילמו.

ארז מימון: זה המספר.

ארז מימון: אני לא אמון על מה קבלן משלם ומה לא.

שלי יחימוביץ': איזה שהות יש להגיש ערעור?

ארז מימון: יש 45 יום מהיום שאני נותן את הצו שהוא יכול להגיש, יש עוד 45 יום שאני מטיל עליו, נותן לו את האפשרות לענות, יש את הזמן שלנו שאנחנו עושים בתוך הלשכה המשפטית לדון בכל ערר וערר.

ארז מימון: ערר, כפי שאתם יודעים, זה משהו כזה, ערר אחד, וכאלה יש לנו 500.

שלי יחימוביץ': בכמה עררים כבר דנתם?

ארז מימון: דנו, אני לא יודע להגיד לך מספרים, אבל אנחנו עובדים על העררים כל הזמן.

שלי יחימוביץ': והם נדחים, מן הסתם.

ארז מימון: העררים עדיין בתהליך, כי אנחנו בודקים את עצמנו.

ארז מימון: אני מבקש להזכיר לכולם - - -

שלי יחימוביץ': זאת אומרת שום ערר עוד לא נדחה?

ארז מימון: אני מבקש להזכיר לכולם, התחלנו את התהליך לפני חצי שנה עם אפס אמצעים.

ארז מימון: מה שעשינו בחצי השנה האחרונה, וכדאי להסתכל גם על הכוס המלאה, זה הרבה מאוד.

ארז מימון: האם התהליך בשל עד הסוף?

ארז מימון: התשובה היא לא, האם אנחנו עובדים על זה?

ארז מימון: בוודאי שכן.

ארז מימון: תני לי, בבקשה, להמשיך.

ארז מימון: רשויות מקומיות.

ארז מימון: אנחנו פנינו במסמך רשמי של מנכ"ל המשרד לכל הרשויות המקומיות 'בואו תעזרו לנו להחיל את האירוע'.

ארז מימון: רק לסבר את האוזן, לרשויות המקומיות יש 1,000 פקחים, לי כרגע בפיק יש 28 פקחים, והם נוגעים בכל אתר ואתר לפחות פעם בחודש.

שלי יחימוביץ': הם באים לבדוק ליקויי בנייה?

ארז מימון: התשובה היא לא, על זה אני הולך לדבר.

שלי יחימוביץ': מה זה לא?

שלי יחימוביץ': שמעת את השאלה שלי?

ארז מימון: אני שמעתי היטב.

ארז מימון: נכון להיום - - -

שלי יחימוביץ': אני אומרת, הפקחים בעיריות, זה באמת דבר שהעלה גם השר בישיבה הקודמת, הם באים לבדוק כל מיני ליקויי בנייה, אז למה שלא יבדקו גם את בטיחות העובדים, אז הוא אמר שזה בתהליך.

ארז מימון: אז אני אסביר בדיוק מה התהליך גם.

ארז מימון: אנחנו נפגשנו כבר עם ארבעה ראשי עיריות מקומיות, עם מהנדסי הערים שלהם, בנינו פורמט קטן, פשוט, של חמישה-שישה נושאים שהיינו רוצים שהם יבצעו ויכינו אותם, פעם אחת בהיתרי בנייה ופעם שנייה בתהליך הפיקוח שלהם.

ארז מימון: ישבנו בשבוע שעבר עם מנכ"ל הרשויות המקומיות בדיון אצל מנכ"ל משרד הפנים, דיון שנערך ביוזמתנו, ולמעשה התקבלה החלטה שאנחנו עוברים לדיון נוסף על מנת לראות איך אפשר כן אולי לממש את מה שאנחנו מכוונים.

ארז מימון: מבחינת כוכב הצפון שלי בעוד איקס זמן, אם הדברים יתנהלו כמו שצריך ויהיה את שיתוף הפעולה, יהיה לנו למעשה עוד נציג שעוזר לנו להוביל את כל תחום הבטיחות.

ארז מימון: ואני חושב שזו קפיצת מדרגה, כי מ-28 מפקחים יהיו לי עוד קצת יותר.

ארז מימון: מבחינת טכנולוגיות, ביום רביעי הקרוב, עולה לראשונה רחפן ראשון לאוויר במסגרת פיילוט שאנחנו עושים, על מנת להגדיל את זרוע האכיפה שלנו.

ארז מימון: אנחנו נכנסים לפיילוט עם ארבע טכנולוגיות שונות, שתיים על בסיס רחפנים, אחת על בסיס מצלמה חכמה ואחת על בסיס אפליקציית טלפון, שכל התכלית שלה - - -

שלי יחימוביץ': איפה המצלמה החכמה הזאת, מאיפה היא פועלת?

ארז מימון: זה כמה טכנולוגיות, אני יכול להסביר על כל אחת מהן.

ארז מימון: שתיים באוויר, שמצלמים את האתר, אחת שיושבת ומתעדת את האתר בפרק זמן מסוים, יש שם בינה מלאכותית שיודעת לכווץ לי את האינפורמציה לפרקי זמן קצרים ואז אני יכול לבצע ניתוח מהיר של אירועי הבטיחות שהתרחשו במשך אותן חמש שעות בפרק זמן של שלוש דקות.

ארז מימון: הטכנולוגיות האלה, תכליתן להגדיל את זרוע האכיפה שלנו, תכליתן, שאני אוכל לשכור שירותים של קבלן חיצוני, כמובן עם כל המעטפת המשפטית, שהיא חלק מהעניין, ולתת לי למעשה יכולת אכיפה רחבה יותר.

ארז מימון: חקיקה.

ארז מימון: אנחנו עושים המון עשייה בתחום החקיקה, אני אגע בשני דברים.

ארז מימון: השבוע למעשה הונח על שולחנה של ועדת הרווחה של אלאלוף חוק שאוסר על בני נוער להיכנס לאתרי בנייה.

ארז מימון: זה חוק שאנחנו יזמנו אותו.

שלי יחימוביץ': חשוב מאוד.

ארז מימון: זה חוק שאנחנו יזמנו אותו לפני חודש וחצי ויש פה אליפות, שהצלחנו לייצר אותו בפרק זמן קצר, כולל RIA, כולל התייחסות ציבור וכו'.

ארז מימון: יש גם את החוק של חבר הכנסת איל בן ראובן, לגבי עוזר מנהל עבודה, שאנחנו יד ביד תומכים במהלך הזה ואנחנו משקיעים הרבה מאוד אנרגיה לקיים אותו.

ארז מימון: תחום הפיגומים.

ארז מימון: תחום הפיגומים הוא למעשה גם תחום מאוד מאוד חשוב וגם כאן נכנס תקן של פיגומים, חדש, רק לפני מספר חודשים.

ארז מימון: אנחנו אוכפים אותו ביתר שאת, גם דרך הפיקוח שלנו וגם דרך יחידת החקירות.

ארז מימון: מבצעי האכיפה המשולבים.

ארז מימון: אנחנו יוזמים ואנחנו מובילים מבצעי אכיפה משולבים, ביחד עם משטרת ישראל, ביחד עם רשם הקבלנים, ביחד עם רשויות ההגירה, ביחד עם פרקליטות המדינה, מבצעים שבסופו של יום הצלחנו לסגור, כמה אתרים?

507: בערך 20, פלוס מינוס.

ארז מימון: 20 אתרים לפרקי זמן ארוכים.

שלי יחימוביץ': 20 אתרים נסגרו עד היום?

עבד אל חכים חאג' יחיא: וכמה פרקי הזמן האלה?

ארז מימון: לא בגלל תאונות.

ארז מימון: תאונות זה לא קשור, בתאונות זה נסגר אוטומטית.

ארז מימון: אני מדבר איתכם על זה שאנחנו למעשה נכנסנו לאתרים - - -

שלי יחימוביץ': מצאתם הפרות.

ארז מימון: מצאנו לא רק הפרות.

ארז מימון: כל הרעיון באכיפה משולבת שלמעשה מעבר להפרות שלי, שאני מוגבל בחוק כרגע כמה אני יכול לסגור את האתר, ישנה אכיפה נוספת.

ארז מימון: לדוגמה העסקה של בני נוער.

ארז מימון: לדוגמה באשדוד לפני כחודשיים, איתרנו שם בן נוער שלמעשה עבד שלא כדין והאתר הזה נסגר לתקופה של 15 יום, נדמה לי.

עבד אל חכים חאג' יחיא: אתה אומר ארוכים, כמה זמן?

שלי יחימוביץ': 15 יום הוא אמר.

עבד אל חכים חאג' יחיא: הכי ארוך?

ארז מימון: 15 יום, לא שלנו גם, של גופים אחרים.

שלי יחימוביץ': מה זה לא שלנו?

עבד אל חכים חאג' יחיא: זו לא שאלה בטיחותית, זה בגלל קטין.

ארז מימון: אני לא מוסמך.

ארז מימון: אני המקסימום שאני יכול לסגור אתר, לצערי, או לא לצערי, וגם זה מקפצה, כי גם זה לא היה לנו לפני שנתיים, זה ל-48 שעות, ואני יודע להאריך את זה בעוד שלושה ימים.

ארז מימון: ככה עשינו גם באירוע האחרון בבני ברק, הארכנו את הצו עד חמישה ימים.

ארז מימון: כמובן יש את הסוגיה של הפרסום.

ארז מימון: עגורני צריח, לא מקבל פה את הזום הנכון.

ארז מימון: אצלנו הוא כן מקבל את הזום הנכון.

ארז מימון: עגורני צריח, לצערי, נופלים מדי פעם ויש להם פוטנציאל נזק גדול ומשמעותי.

ארז מימון: אנחנו מנהלים את האירוע הזה ביתר שאת ולמעשה כבר היום אנחנו מובילים ביחד עם מכון התקנים תקן שהולך לשפר את מצב הבטיחות של עגורני צריח.

ארז מימון: בלחץ עליהם זה יסתיים בתוך חודשיים ימים, אני מקווה, לפחות הטיוטה הראשונה.

ארז מימון: בנוסף אנחנו מובילים איתם תקן של בטיחות בבנייה.

ארז מימון: ואני יכול לדבר עוד על סוגיה של רשתות באתרי בנייה שאנחנו גם כאן בודקים איך אנחנו מחילים את האירוע הזה.

ארז מימון: קיים תקן לרשתות - - -

שלי יחימוביץ': מדובר על תקן שיהיה לפיגומים ולרשתות.

ארז מימון: לא, פיגומים כבר יש תקן, הוא כבר קיים, הוא כבר בתוקף.

ארז מימון: לגבי רשתות, גם קיים תקן, אבל הוא לא קיים בתקנות שלנו.

שלי יחימוביץ': זאת אומרת הוא קיים, אבל לא מחייבים אותו.

ארז מימון: אמת, זה תקן לא מחייב.

ארז מימון: אנחנו בודקים את האפשרות להכניס אותו לתקנות של - - -

שלי יחימוביץ': אז מה המשמעות של תקן אם הוא לא מחייב?

ארז מימון: יש הרבה תקנים שהם לא מחייבים.

שלי יחימוביץ': אני יכולה גם להמציא עוד המון דברים דמיוניים שיהיו תקן והם - - -

ארז מימון: לא אני המצאתי את התקן, זה מכון התקנים החליט שהוא כותב אותו.

ארז מימון: בדיוק כמו תקן הפיגומים, דרך אגב, שזה תקן שנכתב על ידי מכון התקנים ואנחנו אימצנו אותו.

ארז מימון: ברגע שאני אימצתי אותו בתקנות שלי הוא מחייב לצורך העניין.

ארז מימון: כך אנחנו מתכוונים לעשות גם בסוגיה של הרשתות.

שלי יחימוביץ': למה זה לוקח זמן בעצם?

שלי יחימוביץ': מה הבעיה להחיל את התקן הזה?

שלי יחימוביץ': באמת.

ארז מימון: אני אסביר.

שלי יחימוביץ': שבו כל הלילה, הלילה, ותחילו את התקן.

ארז מימון: תקשיבו.

ארז מימון: תראו, קודם כל אני לא אפרוס את כל משימות - - -

שלי יחימוביץ': ברור לי שזה משימות אדירות וברור לי שזה אחרי הזנחה מאוד גדולה שהייתה בתחום, אני מבינה הכול ואני גם מבינה שאתם פועלים ושיש לכם בשורות לא רעות בכלל, אבל בכל זאת, אתה יודע, אתה יחסית חדש בתפקיד, נכון?

שלי יחימוביץ': אנחנו מתעסקים בזה כבר כמה שנים ואתה עומד מול קיר אטום ואני מודה, אנחנו מתוסכלים.

שלי יחימוביץ': אמר כאן איל 'נכשלתי', אנחנו מרגישים שנכשלנו.

שלי יחימוביץ': בדרך כלל כשאנחנו לוקחים נושא ואנחנו מטלטלים אותו בעוצמה כזאת, יש פה גם המון אנשים טובים מהעולם האזרחי, מהסקטור האזרחי, שפעילים בזה, אנחנו רואים איזה שהן תוצאות.

שלי יחימוביץ': וכאן, התחושה שלנו - - - למה אני אומרת לך 'מה אתם מחכים עם התקן?' כי אנחנו פועלים ופועלים ופועלים והדברים נחשפים, מבקר המדינה מבקר ואתם עושים עבודה נהדרת, אבל יותר פועלים נהרגים.

שלי יחימוביץ': אני באמת לא יודעת כבר מה להגיד.

ארז מימון: בשורה התחתונה, יש פארטו למה אנחנו עושים ומה אנחנו מקדמים קודם.

ארז מימון: אנחנו מבצעים את הניתוחים האלה כל יום במה אנחנו מתקדמים קודם.

ארז מימון: בסופו של יום אני חושב שהצגתי פה ערב רב של עשייה וערב רב של וקטורים שבהם אנחנו פועלים.

ארז מימון: בסופו של דבר גוף מצומצם של אנשים שעובדים על זה.

ארז מימון: אנחנו מרחיבים אותו, אבל עדיין זה גוף סופי עם יכולות סופיות ולכן אנחנו מובילים את הווקטורים, אנחנו לא מוותרים על שום וקטור, יחד עם זאת, סוברני להחליט מה בעדיפות ומה לא בעדיפות.

שלי יחימוביץ': מה בעדיפות הכי גבוהה, בעיניך?

ארז מימון: אם את שואלת אותי, לדוגמה עגורני צריח.

ארז מימון: אם עגורן צריח נופל מחר על גן ילדים אני נמצא בסרט אחר ולכן אנחנו מרכזים מאמץ עילאי ומהיום שנכנסתי לתפקיד קיימנו כבר למעלה מחמישה מפגשים בנושא ויש כבר תוצרים.

ארז מימון: אגב, חלק מהתוצרים, בשאיפה, ייכנסו לתוך העשייה שלנו עם הרשויות המקומיות, שלהם יש שיניים יותר חזקות להחיל לדוגמה את תקן הפיגומים בצורה חזקה יותר ממה שאני יכול להחיל.

ארז מימון: לדוגמה, הסוגיה של עגורני צריח, איפה הם ימוקמו, איזה סוג ימוקם, באיזה גובה הוא יהיה, הם יכולים להחיל את זה הרבה יותר חזק ממני ולכן אנחנו פועלים בערוץ הזה.

שלי יחימוביץ': אבל, ארז, סליחה שאני מתערבת בשיקוליך המקצועיים, אבל זה לא נראה לי עניין טורי, קודם תטפל בעגורני הצריח ואחר כך בתקן רשתות ופיגומים.

שלי יחימוביץ': מה הבעיה לאשר את תקן הרשתות והפיגומים ולהפוך אותו למחייב ובמקביל לטפל בעגורני הצריח?

ארז מימון: אנחנו עובדים על זה, שלי, אנחנו עובדים על הכול במקביל.

ארז מימון: לא אמרתי לרגע שאני עובד טורי.

מרדכי אלישע: שמי מוטי אלישע, אני מנהל זרוע העבודה, ממונה על ארז.

מרדכי אלישע: אנחנו למעשה הולכים להוביל את התקנות בנושא הזה, אני מקווה שלא יותר מתוך שלושה חודשים, כן הולכים להתקין תקנות בנושא הזה.

מרדכי אלישע: השר - - -

עבד אל חכים חאג' יחיא: אתה יכול לפרט?

מרדכי אלישע: בנושא הפיגומים.

מרדכי אלישע: כמו שאמר ארז, כרגע אין לנו סמכות - - -

שלי יחימוביץ': יש את התקן של מכון התקנים לפיגומים ולרשתות והם צריכים להפוך את התקן למחייב.

עבד אל חכים חאג' יחיא: יש לי דיונים אצלי בוועדת המשנה בנושא הזה.

איל בן ראובן: יש מחקר שאני ביקשתי מהממ"מ לעשות בנושא הזה, שמצביע על כישלון נורא בנושא הפיגומים.

איל בן ראובן: צריך כרגע לשנות מילה בעניין הזה, כרגע זה מחייב את המשכירים, צריך לחייב את המשתמשים.

איל בן ראובן: ישבנו על הדבר הזה.

איל בן ראובן: כנ"ל רשתות.

איל בן ראובן: אני דיברתי עם השר בעניין הזה, עם חיים כץ, הוא אמר לי שהוא נתן הנחיה במיידית לטפל בזה.

איל בן ראובן: אתה יודע מה?

איל בן ראובן: אפילו שלושה חודשים - - -

מרדכי אלישע: זה המקסימום.

מרדכי אלישע: אנחנו רוצים לעשות את זה - - -

איל בן ראובן: אני פשוט סופר את ההרוגים.

איל בן ראובן: אנחנו סופרים את ההרוגים.

איל בן ראובן: על כל חודש כזה שעובר זה עוד הרוגים.

איל בן ראובן: לכן תעשו מה שנקרא - - -

מרדכי אלישע: אנחנו נעשה את זה במיידי.

איל בן ראובן: תזרזו את זה.

שלי יחימוביץ': אני מבינה בבניין, אבא שלי היה פועל בניין.

שלי יחימוביץ': באמת, אני ביליתי את הילדות שלי באתרי בנייה והיום כשאני רואה את הבניין בשיפוץ ליד הבית שלי, שום דבר לא התקדם, להיפך, אז שמרו יותר על הבטיחות, אבל גם טכניקות העבודה נשארו פרימיטיביות כמו פעם, כי אין שום סיבה לשכלל אותן כשיש בשר זול כזה של בני אדם שיעשו את העבודה.

שלי יחימוביץ': זה חלק מהעניין.

מרדכי אלישע: אז לעניין הזול, אני רוצה לומר עוד נושא, רעיון, כבר דיברתי עם הפרקליטות.

מרדכי אלישע: למעשה היום אם חלילה נפגע מישהו או נהרג, אז לצערנו נהרג זה אפילו עולה יותר זול לביטוח לאומי, אבל בסוף אנחנו יוזמים מהלך - - -

שלי יחימוביץ': לקבלן זה זול.

שלי יחימוביץ': למדינה זה לא זול בכלל.

מרדכי אלישע: לקבלן זה זול.

מרדכי אלישע: אנחנו יוזמים מהלך - - -

רון ירמיהו: הכי זול.

רון ירמיהו: חיי אדם זה הכי זול, בענף הבנייה, אל תטעו, אמרתי לכם את זה לפני והיום אתם רואים שזה שורש הבעיה, הכי זול.

רון ירמיהו: אנחנו האנשים הכי זולים, החיים שלנו הכי זולים.

מרדכי אלישע: נכון.

מרדכי אלישע: אז אנחנו הולכים לשנות את זה.

מרדכי אלישע: דיברתי עם הפרקליטות והם הביעו אפילו שמחה ונכונות, אנחנו הולכים לעשות תביעת שיבוב, כל קבלן כזה שיקרו אצלו מקרים שבהם או נהרגים או נפצעים אנחנו נתבע את זה מהקבלן.

מרדכי אלישע: זה רק לקדם אותו וזה אחד מהכלים שאנחנו הולכים לקדם.

מרדכי אלישע: אני רק רוצה להוסיף במילה.

מרדכי אלישע: ארז מנה המון, באמת ארז חדש וגם אני, אנחנו חדשים ובאמת משתדלים לעשות הכול - - -

שלי יחימוביץ': נכון, אין ספק.

שלי יחימוביץ': אתם פועלים מהר ועושים עבודה מצוינת, אבל.

מרדכי אלישע: אין 'אבל', אני הייתי עם ארז ומנכ"ל הבינוי ושיכון באתר בנייה באופן אקראי.

מרדכי אלישע: מה שראינו שם זה נס שאין עוד הרוגים, פשוט נס שאין עוד הרוגים.

מרדכי אלישע: אנשים עומדים למעלה, קראנו לאחד הפועלים, שהוא לא היה רתום ויושב שם בין קרש לקרש, טיפה סחרחורת והוא נופל למטה.

איל בן ראובן: אנחנו רואים את זה כל שבוע כשאנחנו מסתובבים.

מרדכי אלישע: אני חושב שעד שבאמת זה לא יכאב לקבלנים בכיס הם לא יעשו כלום.

מרדכי אלישע: אנחנו מברכים על המאמץ הזה ונשמח לעזור ולהעביר חקיקה בעניין הזה כי רק זה יעזור.

שלי יחימוביץ': טוב, אנחנו נשמח לסייע לכם, אם בדברי חקיקה שיבואו מהכיוון שלנו ויקבלו את התמיכה שלכם.

שלי יחימוביץ': לפעמים חקיקה פרטית יכולה לזרז מאוד.

מרדכי אלישע: אז אולי כדאי שניפגש וננסה להוביל את זה.

שלי יחימוביץ': בשמחה רבה, אנחנו נייצר פגישה משותפת ונדבר על זה.

מרדכי אלישע: בשמחה.

שלי יחימוביץ': אירנה נמצאת כאן?

אירנה איליושנוק: כן.

שלי יחימוביץ': את הבת של סרגיי ז"ל.

שלי יחימוביץ': ספרי לנו מה קרה לאבא ומה היו הנסיבות של המוות שלו.

אירנה איליושנוק: אז כמו ששמעתם, שמי אירנה איליושנוק, אני בת 21 ואני יתומה מאב.

אירנה איליושנוק: אבא שלי סרגיי איליושנוק ב-10 בספטמבר 2017 יצא לעבודה ולא חזר, בגיל 45.

אירנה איליושנוק: הוא הלך ולא חזר.

אירנה איליושנוק: הוא השאיר מאחוריו אמא, רעיה ושלושה ילדים.

אירנה איליושנוק: מאז אני משחזרת את אותו היום, את אותו הרגע של השיחה ששינתה לי את החיים, אבא נהרג, הוא לא איתנו יותר, דרסה אותו משאית שנסעה לאחור באתר של 'סולל בונה', ללא מכוון, ללא תאורה מתאימה כשהאתר עובד בחושך בלילה.

אירנה איליושנוק: איך קורה מחדל בחברה כל כך גדולה, ב'סולל בונה'?

אירנה איליושנוק: מאז שאבי נהרג נהרגו עוד שני פועלים בחצי שנה באתרים של 'סולל בונה'.

אירנה איליושנוק: בחברה עם משאבים כל כך גדולים וסכומים לא קטנים של כסף התאונות יכולות להימנע, באמת.

אירנה איליושנוק: אבא שלי התלונן לא מעט על ליקויים בטיחותיים בעבודה ובכל פעם שהוא העיר על התנאים והליקויים נאמר לו 'אז תיקח את עצמך ותלך הביתה'.

אירנה איליושנוק: למרות זאת הוא המשיך לעבוד כי הוא צריך לפרנס את המשפחה, הוא צריך להביא כסף.

אירנה איליושנוק: כמוהו יש עוד אלפי פועלים שבאים מדי יום ואומרים 'יש מצב שהיום אני לא חוזר הביתה'.

אירנה איליושנוק: למה בשנת 2018 לא הפיקו לקחים משנת 2017?

אירנה איליושנוק: למה אין עדיין חקיקה?

אירנה איליושנוק: למה הוועדות לא פועלות?

אירנה איליושנוק: למה רשם הקבלנים לא עשה דבר בנידון?

אירנה איליושנוק: שלושה הרוגים בחצי שנה באותה חברה, זה לא סתם, זה לא מספר.

אירנה איליושנוק: אנחנו לא מספרים, אבא שלי לא מספר.

אירנה איליושנוק: 24.

אירנה איליושנוק: אנחנו לא מספרים, לכולם יש שם, לכולם יש משפחה, כולנו מתאבלים.

אירנה איליושנוק: קל להם להביא לנו סכום של כסף ושלום, הכול בסדר.

אירנה איליושנוק: יש להם הרבה כסף, לא אכפת להם מכסף, אז תביאו להם דוח וזה בסדר, צריך לעשות חקיקה שהיא מעבר לדוח, דוח לא יזיז להם.

אירנה איליושנוק: אני מבטיחה לכם שבעוד כמה שנים אני אסיים ללמוד ואני אהיה כאן ממונת בטיחות, אני אלחם למען אלה שלא יכולים לדבר, אני אלחם למען הפועלים ואני אצא לשם.

אירנה איליושנוק: יש יומיים בשנה שבהם אי אפשר לעשות שום דבר, האחד הוא האתמול והשני הוא המחר.

אירנה איליושנוק: יש לכם את הכוח לשנות ולהחליט, תעשו את זה כאן והיום, מחר זה מחר, אפשר לדבר כאילו בלי סוף.

אירנה איליושנוק: אני יכולה להקריא לכם מכתב שכתבתי לאבא שלי?

שלי יחימוביץ': כן, בהחלט.

אירנה איליושנוק: כתבתי את המכתב במלאת חצי שנה למותו.

אירנה איליושנוק: אם אני אספר לכם שכבר עברה חצי שנה מאז שהוא לא איתנו לא תאמינו לי, איך הזמן טס, כמה חבל שהוא לא איתנו יותר, זאת התגובה שאני אקבל.

אירנה איליושנוק: אז הזמן בהחלט טס, הימים עוברים מהר מדי ואני מתחילה לפחד, אני מפחדת לשכוח אותך, אני מפחדת לשכוח את הריח הכול כך גברי שלך, פרנהייט מבית דיור, הבושם האהוב עליך, את הידיים שטיפלו בי, חיבקו וליטפו כל חיי, את החיוך הרחב והפשוט שלך, את הצחוק שהיה סוחף את כל הסביבה, את הקליקים מהברכיים שהיו יוצאים לך, את הנשיקה שהייתי מקבלת בכל בוקר כשהיית חוזר מהעבודה.

אירנה איליושנוק: אני מפחדת לשכוח את הקול שתמיד עודד ודאג להזכיר לי בכל פעם כמה שהוא אוהב אותי.

אירנה איליושנוק: אני מפחדת שהזמן ישכיח את הדברים הקטנים שאפיינו אותך.

אירנה איליושנוק: אם היו שמים לי מסך שחור מול העיניים תוך חצי שנייה הייתי מזהה אותך מבין אלפי אבות.

אירנה איליושנוק: אני רוצה להודות לך על 20 שנה, שמונה חודשים, עשרה ימים שהיית בחיי, שאהבת, דאגת, חיבקת, נישקת, צחקת והיית האבא הכי טוב בעולם.

אירנה איליושנוק: תודה לך, אני אוהבת אותך יותר מכל דבר בעולם.

אירנה איליושנוק: אני מקווה שאתה סולח לי על המרמור והכעס שמציפים אותי, אבל אני בטוחה שגם אתה בטח מבין שבמצב כזה קשה למצוא סיבה לשמוח, להתעורר בבוקר, לחייך או להמשיך.

אירנה איליושנוק: אני אוהבת אותך הכי שבעולם ומקווה שעם הזמן אגלה שלעוול הזה שנגרם לנו הייתה סיבה מוצדקת, איזה הסבר מוזר שישפוך אור על הצער שנגרם לנו, על כל ההתמודדות הקשה שעומדת בפנינו ועל כך שאתה כל כך רחוק מאיתנו.

אירנה איליושנוק: אני מבקשת מכם, תעשו משהו בנושא, אנשים נקטפים, אנשים נהרגים מדי יום.

אירנה איליושנוק: יש להם משפחה כמוני כמוכם, יש להם ילדים שלא יראו אותם תחת חופה, הם לא יעמדו איתם בסיום תואר, הם לא יהיו איתם כשייוולדו להם ילדים, תעשו עם זה משהו, באמת.

שלי יחימוביץ': אירנה, אני מאוד מודה.

שלי יחימוביץ': הדברים שלך גם כואבים מאוד וגם אני לא חושבת שנשארה כאן עין יבשה בחדר והם גם מראים לנו מה שלפעמים גם האנשים שיושבים כאן סביב השולחן שוכחים, שמדובר בבני אדם ושכל בן אדם שנהרג בנסיבות כל כך איומות כתוצאה מרשלנות פושעת ולמען בצע כסף משאיר אחריו כאב אין סופי.

שלי יחימוביץ': ואני גם חושבת שזה ממש נערץ שאת לוקחת את הכעס ואת הכאב שלך ומחליטה בעזרתו בעתיד לעזור לאנשים אחרים ולמשפחות אחרות.

שלי יחימוביץ': אני מאוד מעריכה אותך שבאת לכאן ואמרת דברים מאוד מאוד חשובים.

שלי יחימוביץ': אז תודה וכולנו משתתפים בצערך.

דן ורשבסקי: כבוד היושבת ראש, יש לי רק שאלה לכל הנושא, איך הגיוני שהחברות האלה זוכות במכרזים ממשלתיים?

שלי יחימוביץ': אתה לא קיבלת רשות דיבור, חכה.

שלי יחימוביץ': חבר הכנסת ואאל יונס, בבקשה.

ואאל יונס: באמת אחרי הסיפור הזה המרגש של סרגיי זיכרונו לברכה ברחו לי המילים.

ואאל יונס: בשבוע שעבר, גברתי יושבת הראש, נהרג בן 41, מעין א-סהלה, שהוא דוד של העוזר הפרלמנטרי שלי, הוא נפל מקומה שישית, שם היה מעקה ממש רופף.

ואאל יונס: כנראה הוא בא להישען על המעקה והמעקה הזה בגד בו והוא נפל מגובה שש קומות לקומה שנייה.

ואאל יונס: כמובן הוא נהרג במקום.

ואאל יונס: לצערי הרב למחרת הקבלן ממשיך לעבוד בבניין, העובדים עבדו רגיל.

ואאל יונס: זה אבא לשני ילדים.

עבד אל חכים חאג' יחיא: רגיל, לא קרה כלום.

עבד אל חכים חאג' יחיא: התקין מעקה גם באותו מקום.

ואאל יונס: כנראה שאנחנו צריכים להפנים שהאדם הוא לא ערך.

ואאל יונס: הוא הערך ואם אנחנו יודעים שהאדם הוא הערך אנחנו נטפל בבעיה הזו ממש מהיסוד.

ואאל יונס: אני חושב שהפתרון היחידי זה, כמו שעושים היום בתאונות דרכים, ישר המשטרה מגיעה, יש פצועים, מיד שוללים את הרישיון של הנהג, וכשיש הרוגים בכלל משפט ו- ו- ו-.

ואאל יונס: למה בבנייה אנחנו כל כך לא יודעים לעשות כלום?

ואאל יונס: אני חושב שבארץ, כמו שיש משטרה ירוקה וכחולה וימ"ר ויס"מ ולא יודע מה, אנחנו צריכים לעשות יחידה משטרתית לפיקוח על הבנייה.

ואאל יונס: היחידה הזאת, כנראה אנשים נרתעים כשרואים משטרה ונכנסים לאתר שוטרים ובודקים, שהיא יחידה מתמחה כמובן בזה והיא בטח תקבל תדרוך ויתחילו לחשוב אחרת.

ואאל יונס: אם אנחנו לא עושים את זה, וכמו שפה אדוני רשם הקבלנים, לא יודע לעשות כלום כי אין לו סמכות ואין לו הרשאה, אז למה אנחנו מחכים?

ואאל יונס: אם לא תהיה יחידה שתפקח על האתרים האלה ותסגור את האתר מיד כשיש הרוג, תסגור לחודש ימים, כמו שאמר חברי פה סעיד, לא יתקדם כלום.

ואאל יונס: זו הפעם השלישית שאני יושב בוועדה לטיפול בסוגיה הזאת של תאונות עבודה והרוגים בעבודה ולא מתקדם כלום.

ואאל יונס: אני פשוט רואה שהאנשים מתחלפים פה, הרבה, לא יודע מה, כנראה זו מדיניות שמחליפים אנשים בשביל לא לחשוב טוב, כי - - -

שלי יחימוביץ': על מה אתה מדבר?

שלי יחימוביץ': במשרד העבודה?

ואאל יונס: משרד העבודה, הוא חדש והבנתי שהוא חדש - - -

שלי יחימוביץ': לא, חבר הכנסת יונס, אני חייבת להגיד משהו, אני חושבת ששר העבודה והרווחה לוקח את הנושא הזה ברצינות רבה מאוד - - -

ואאל יונס: אני הגשתי שאילתה - - -

שלי יחימוביץ': וחלק מהחילופים הפרסונליים, אם לא כולם, נעשו בדיוק בגלל הדבר הזה.

ואאל יונס: יפה, אנחנו מקווים ל - - -

שלי יחימוביץ': והוא מינה אנשים טובים ואנחנו - - -

ואאל יונס: לא, חלילה וחס, אני לא מדבר על - - -

איל בן ראובן: כשמישהו עובד צריך להגיד את זה.

איל בן ראובן: במקרה הזה יש התקדמות.

ואאל יונס: אני הגשתי שאילתה לשר העבודה והרווחה והשר חיים כץ סיפר לי בקשר לרשתות לפיגומים שמיד צריכה לעבור תקנה לחייב כל קבלן שיש לו פיגום לשים את הרשתות האלה והוא אפילו נתן דוגמה, זה לא כמו שפטיש נופל, כשאדם נופל הרשת צריכה להגן עליו מנפילה בגובה.

שלי יחימוביץ': נכון.

ואאל יונס: אז אני חושב שבלי יחידה משטרתית, לא יחידה רגילה - - -

שלי יחימוביץ': אגב, אצלי בבניין שמשפצים כיסו ביריעת פלסטיק כדי שאני לא אראה מה קורה.

שלי יחימוביץ': זה אמצעי הבטיחות.

ואאל יונס: יכול להיות שזה יגן, אבל זה לא מספיק, אם בן אדם נופל זה לא יתפוס אותו בנפילה.

ואאל יונס: לסיכום אני אומר ככה, בלי יחידה שהיא - - - כי היום פקח גם מפחד ללכת לאתר בנייה ולרשום דוח שם על תקנה לא בסדר או - - -

קריאה: אחרי שבוע יגיע הדוח.

ואאל יונס: הוא גם לא ייכנס פנימה, הוא יצלם מרחוק ולא ייכנס, כי הוא מפחד שהוא יקבל על הראש מהקבלן או מהיזם.

ואאל יונס: אז בלי יחידה משטרתית באמת שתטפל בסוגיה הזאת של תאונות עבודה הכול יהיה ככה מרוח יותר מדי.

שלי יחימוביץ': תודה.

שלי יחימוביץ': משטרה, מי מדבר מכם?

מוטי שיף: לגבי איזה שאלה.

מוטי שיף: לגבי היחידה - - -

שלי יחימוביץ': קודם התייחסות כללית לתפקידכם בכוח.

עינת גדעוני כץ: עינת גדעוני כץ, קצינה במדור ארגון באג"ת.

עינת גדעוני כץ: אנחנו רוצים להגיד שאנחנו עתידים לפרסם את התקנים ליחידה המשטרתית כבר בימים הקרובים.

עינת גדעוני כץ: אנחנו מקווים לצאת לדרך מהר, זה כולל גם הכשרה וגם איתור וגם גיוס.

עינת גדעוני כץ: אנחנו יודעים שזה ייקח זמן - - -

שלי יחימוביץ': זה תוקצב?

עינת גדעוני כץ: כן.

שלי יחימוביץ': אנחנו מדברים על אותה יחידה שהיועץ המשפטי לממשלה המליץ על הקמתה, נכון?

עינת גדעוני כץ: כן.

שלי יחימוביץ': והיא מתוקצבת?

עינת גדעוני כץ: היא מתוקצבת, היא בשלב הראשון תמנה שמונה תקנים, הם יישבו ביאל"כ, בלהב 433, זה ייקח זמן, האיתור, הגיוס וההכשרה הם תהליכים ארוכים, אנחנו - - -

שלי יחימוביץ': למה אי אפשר לקחת שוטרים קיימים?

עינת גדעוני כץ: זה בדיוק מה שאני אומרת, שחלק מהשוטרים יהיו שוטרים כמובן ותיקים וחלק יהיו מגויסים, כמו מנהל בטיחות, למשל, שזה רוב הסיכויים שנצטרך לגייס.

שלי יחימוביץ': מתי להערכתך היחידה הזו תתחיל לפעול?

עינת גדעוני כץ: ברבעון הראשון של 19' אני מקווה כבר שתהיה התחלה.

שלי יחימוביץ': עכשיו, יש לי שאלה אחרת, אני כבר שאלתי אותה ואני אשאל אותה שוב.

שלי יחימוביץ': אפילו כשאדם נפטר בביתו מגיע שוטר ורושם את נסיבות האירוע, בוודאי כשמדובר בחשד למוות ברשלנות ואולי אפילו פשיעה.

שלי יחימוביץ': כשאדם נופל מבניין גם יכול להיות שמישהו דחף אותו משם, למה ההתייחסות של המשטרה לזה היא לא כאל מעשה פלילי רגיל, אלא כאילו משאירים למשרד העבודה והרווחה לעשות את העבודה החקירתית?

ליאת לב: טוב, אז כמובן ההגעה לזירה היא כמו כל מוות אחר והחקירה שנפתחת היא חקירה כמו כל גרם מוות ברשלנות אחר.

ליאת לב: הבעיה היא בעצם שכל החקירה והתיק נסמכים על עבירת הרשלנות ועבירת הרשלנות נסמכת על חוות הדעת של משרד העבודה והרווחה.

ליאת לב: אם הייתה רשלנות והייתה הפרה של חוקי הבנייה והנהלים או לא.

שלי יחימוביץ': מי אמר לכם שזה רשלנות?

שלי יחימוביץ': אולי תגיעו למקום, תאסרו על כולם לצאת מהאתר - - -

ליאת לב: לא, בוודאי.

ליאת לב: בהתחלה זה מה שנעשה, זה נעשה.

ליאת לב: ברגע ששוטר מגיע לזירה הוא מקפיא את הזירה, סוגר את הזירה, מתשאל את הנוכחים.

קריאה: איפה?

קריאה: באיזה מדינה?

קריאה: תגידי לנו באיזה מדינה.

רויטל אסף: זה לא נכון בכלל.

קריאה: על מה את מדברת?

קריאה: אני כל יום נמצא שם ורואה תאונות.

דן ורשבסקי: אנחנו בשטח, אנחנו מתקשרים, אנחנו מזעיקים, אנחנו - - -

דן ורשבסקי: המשטרה באה והולכת ישר, אומרת 'זה משרד העבודה', על מה את מדברת?

ליאת לב: אני לא אוכל להתייחס למקרה ספציפי, אבל זה נעשה.

ליאת לב: הזירה נסגרת, מתושאלים שם אנשים, העדויות נלקחות בזירה.

ליאת לב: מזמנים מפקח של משרד העבודה והרווחה שיגיע וכמובן שכל העבודה בזירה נעשית ביחד ובמשותף עם מפקח של משרד העבודה והרווחה.

ליאת לב: אני לא יכולה להתייחס פה למקרה ספציפי, אבל - - -

דן ורשבסקי: המפקח מגיע אחרי ארבע שעות.

שלי יחימוביץ': אתם גובים עדויות, מה אתם עושים עם החומר אחרי שגביתם עדויות?

ליאת לב: מה זאת אומרת?

ליאת לב: מנהלים את החקירה.

שלי יחימוביץ': אבל את אומרת שהכול בסופו של דבר תלוי בממצאי משרד העבודה והרווחה.

ליאת לב: גם במהלך חקירת התיק החקירה נעשית ביחד עם משרד העבודה והרווחה, יש חקירה משותפת.

ליאת לב: בעצם מה שנבדק על ידי משרד העבודה והרווחה, אנחנו מקבלים חוות דעת האם בזירה היו הפרות של חוקי הבנייה ונוהלי הבנייה וככה אנחנו יכולים לבדוק אם הייתה רשלנות או לא הייתה רשלנות מצד מנהל העבודה, הקבלן.

אמנון שינדלר: רק מנהל העבודה.

אמנון שינדלר: בסופו של דבר מתי הגשתם כתב אישום נגד היזם, או נגד מבצע הבנייה?

אמנון שינדלר: אתם מגישים כתב אישום ופותחים תיק פלילי - - -

ליאת לב: אנחנו לא מגישים כתבי אישום.

אמנון שינדלר: מי שמגיש, הפרקליטות - - -

שלי יחימוביץ': אתה קראת קריאת ביניים, לא הפסקתי אותך ואז אתה לוקח עוד את הזמן.

אמנון שינדלר: לא, אני אחכה לתורי.

שלי יחימוביץ': אז, בבקשה.

שלי יחימוביץ': כן.

ליאת לב: לציין שאנחנו לא מגישים כתבי אישום, מי שמגיש את כתבי האישום בסופו של יום זו הפרקליטות.

שלי יחימוביץ': לא תמיד.

ליאת לב: בגרם מוות ברשלנות ובחבלה חמורה ורשלנות מי שמגיש את זה זו הפרקליטות.

שלי יחימוביץ': תוך כמה זמן אמרתם שהיחידה תתחיל לפעול?

עינת גדעוני כץ: ברבעון הראשון של 19'.

עינת גדעוני כץ: זה מאוד תלוי בתהליכי האיתור, הגיוס וההכשרה, אבל אנחנו מקווים שכבר ברבעון הראשון של 19'.

שלי יחימוביץ': כל כך קשה לאתר שמונה אנשים טובים שיעשו את זה?

גדיר ניקולא: עוד לא פרסמו אפילו.

עינת גדעוני כץ: רק כדי לסבר את האוזן - - -

שלי יחימוביץ': מישהו כאן מתנדב לעבוד ביחידה הזו?

גדיר ניקולא: כן, כולנו.

שלי יחימוביץ': כן, הנה, תראי כמה אנשים.

עבד אל חכים חאג' יחיא: גם בלי שכר.

עינת גדעוני כץ: אוקיי, אז אתה מוזמן לגשת.

עינת גדעוני כץ: אבל רק כדי לסבר את האוזן, קורס חוקרים בסיסי הוא שבעה חודשים.

שלי יחימוביץ': נו, אז קחו חוקרים, מה הבעיה?

עינת גדעוני כץ: אז בסדר, אז עוד פעם אני אומרת, חלק מהדברים יהיו ויסותים פנימיים וחלק נצטרך לגייס חדשים.

שלי יחימוביץ': רויטל, אני שמעתי אותך כשהמשטרה דיברה.

שלי יחימוביץ': רויטל אסף, אלמנתו של ויטלי אסף, שנהרג כשהוא היה בן 43, הוא היה מנופאי והוא נפל לבור באתר בנייה מגובה של כ-13 מטרים.

שלי יחימוביץ': דיברת בישיבה הקודמת, אבל תתייחסי ספציפית למה ששמעת כאן.

רויטל אסף: כן, אני רוצה להתייחס לזה ספציפית.

רויטל אסף: שנתיים ושמונה מאז שהוא נהרג ושום מסמך מהמשטרה אין לי.

רויטל אסף: אני עדיין לא יודעת מה אירע שם, מה קרה, איך קרה, שום דבר.

רויטל אסף: כל פנייה שלי למשטרה נענתה ב'חקירה, לא יכולים לדבר על זה', כאילו תסלחי לי, בעלי, מגיע לו הכבוד, באמת, אני מדברת איתך על בן אדם שהוא מלח הארץ, יחידה מבצעית של חיל האוויר, שירת בצבא, גידל שלוש בנות למופת, לבד, דור שני לניצולי שואה, מגיע לו שיחקרו את זה, כל פנייה שלי נענתה, העורך דין פנה, אז כן, 'חקירה, בודקים, עושים'.

רויטל אסף: לפני שנה מאוד שמחתי לשמוע, התקשרו אליי מפרקליטות המדינה, 'התיק הגיע אלינו, התקשרנו רק ליידע אותך שאנחנו הולכים להגיש כתב אישום, אבל יש בעיה, חסרים לנו חומרים מהחקירה, התיק חוזר למשטרת ראש העין להשלמה'.

רויטל אסף: מאז עברו עוד שמונה חודשים, אין עם מי לדבר.

רויטל אסף: אני רוצה לדעת מה קרה לבעלי, זכותי הבסיסית, אני רוצה לראות מסמך כתוב מה קרה.

רויטל אסף: אני רוצה לדעת מי אשם, אני רוצה להגיד לבנות שלי שמי שאשם ישלם את המחיר.

רויטל אסף: אני הפסדתי בעל והבנות שלי הפסידו אבא מושלם, מגיע לי תשובה.

רויטל אסף: ולא בגלל שוויטלי, ויטלי היה, הגיע לו באמת, הוא היה מלח הארץ, ואני לא מזלזלת באף סיני, ערבי, כולם בני אדם, הכאב הוא אותו כאב, אבל אני חושבת שכן מגיע לו הכבוד, כן מגיע לבנות שלי לדעת מה קרה לאבא שלהם שיצא לעבודה ולא חזר.

שלי יחימוביץ': תודה, רויטל.

שלי יחימוביץ': עורכת הדין גדיר ניקולא מ'קו לעובד'.

גדיר ניקולא: כן, תודה, גברתי.

גדיר ניקולא: האמת, חלק מחברי הכנסת דיברו על הרגשת הכישלון והאמת שאני לא יודעת אם זה מה שמלווה אותנו, אבל התחושות הן קשות.

גדיר ניקולא: אני לא צריכה לחלק מחמאות לאיש כאן, בהחלט לא לעשייה של משרדי הממשלה, גם אם יש עשייה.

גדיר ניקולא: מה שברור הוא שהנתונים מוכיחים שיש כישלון והנתונים גם מראים שאנחנו הרבה מתחת למה שדרוש לאור העלייה, אבל מלבד העלייה במספר ההרוגים, השנה 20 עובדים מתחילת השנה בנוסף לשני עוברי אורח, עצם היפגעותם של עוברי אורח היא אינדיקציה למידת ההפקרות אליה הגיעו אתרי הבנייה.

גדיר ניקולא: אלה שני נתונים שאמורים להדליק נורה אדומה לכל מי שיושב מסביב לשולחן.

גדיר ניקולא: עוד דבר שבאמת מקשה הוא שהדברים שאנחנו שומעים ממשרדי הממשלה הם דברים ששמענו כבר בהרבה הרבה ישיבות.

גדיר ניקולא: את מה ששמענו כרגע ממשטרת ישראל שמענו גם לפני הרבה חודשים, פרקליט המדינה והיועץ המשפטי לממשלה המליצה על האמת יחידת החקירות המשטרתית בסוף 2016, אנחנו היום עוד מעט מסיימים את 2018 והם עדיין אומרים ש'ייקח לנו זמן לגייס'.

גדיר ניקולא: פרסמתם מכרז אחד?

גדיר ניקולא: הכנתם בכלל את הדרישות עבור תפקידים או חוקרים באותה יחידה?

גדיר ניקולא: אני חושבת שכלום לא נעשה.

גדיר ניקולא: אגב, עתירה תלויה ועומדת בבג"צ בנושא הזה, אותה הגשנו לפני חודשיים.

גדיר ניקולא: חזרה לרשם הקבלנים.

גדיר ניקולא: רשם הקבלנים, שוב אותן הטענות.

גדיר ניקולא: מ-2012 רשם הקבלנים מקבל צווי בטיחות.

גדיר ניקולא: תדמיינו לעצמכם שש שנים וערימות של צווי בטיחות נאספים בתוך המשרד, בשביל מה אתם עושים את זה?

גדיר ניקולא: מה אתם עושים עם הצווים האלה?

גדיר ניקולא: אני באמת לא מבינה.

גדיר ניקולא: והיום נשמעת טענה חדשה מוזרה כזו ש'הצווים שאנחנו מקבלים לא בטוח שהם מכילים את העובדות הדרושות לנו'.

גדיר ניקולא: אז מה עשיתם בעניין?

גדיר ניקולא: כלום.

גדיר ניקולא: לגבי הרשעות.

גדיר ניקולא: גברתי, אכן צודק הרשם, ההרשעות, גזר הדין בבתי המשפט, לא מאפשרות לרשם לשלול רישיון בהתבסס על הרשעה של גרימת מוות ברשלנות, אבל מי קבע את הגבולות האלה?

גדיר ניקולא: מי מנע את מימוש החוק כמו שצריך?

גדיר ניקולא: זה שר הבינוי והשיכון כיוון שההגבלה הזו נקבעה בתקנות שהן בסמכותו הבלעדית.

גדיר ניקולא: אז למה לא שיניתם את התקנות?

גדיר ניקולא: למה לא קבעתם שכל הרשעה בעבירת בטיחות, גרימת מוות ברשלנות, מחייבת פתיחת הליכים משמעתיים?

גדיר ניקולא: למה, כאשר אתם יודעים שהכישלון של בתי המשפט מגיע כתוצאה מהכישלון של המשטרה ומהכישלון של הפרקליטות, אתם יושבים בצד ומחכים?

גדיר ניקולא: 'זה לא באשמתנו, משרד העבודה לא כותב את הצווים כמו שצריך, זה לא באשמתנו, בית המשפט לא מרשיע כמו שצריך', אבל מתי תממשו את הסמכות שלכם?

גדיר ניקולא: אתם מפרים את אמון הציבור בכם, אתם עוברים על החוק, אתם מפרים את החקיקה עליה אתם אמונים.

גדיר ניקולא: עכשיו, עוד דבר אחרון, גברתי, ואני חושבת שכאן אתם נדרשים, גם כוועדה וגם כחברי כנסת, להביא לתיקון החקיקה.

גדיר ניקולא: בנוסף למה שאמרתי לגבי שר הבינוי והשיכון והחובה שלו לשקול מחדש את התקנות שהוא התקין כיוון שאינן מאפשרות את פרסום החוק, החקיקה הזו חייבת להשתנות, חוק רשם הקבלנים חייב לאפשר לרשם הקבלנים שלילת רישיונות לא רק במקרים של הרשעה ולא רק במקרים של נוהג על דרך קבע.

גדיר ניקולא: אני אתן דוגמה.

שלי יחימוביץ': משפט אחרון.

גדיר ניקולא: דוגמה אחרונה ואני אסיים.

גדיר ניקולא: התאונה שהתרחשה בחולון, ככל הנראה, ככה על פי החלטת השופט, באותו אתר היה צו הפסקת עבודה.

גדיר ניקולא: אין לי מידע ממי יצא צו הפסקת העבודה והאם זה ממינהל הבטיחות או מגוף אחר לפני התאונה.

גדיר ניקולא: מקרים כאלה שבהם יש צווים נגד קבלנים האוסרים את המשך העבודות והקבלנים לא אכפת להם, הם ממשיכים בעבודה כאילו לא ניתן כל צו, מחייב במקרים כאלה שיהיה באפשרות הרשם להביא לשלילת רישיונו.

גדיר ניקולא: אני לא צריכה לחכות חמש שנים עם הפרות חוזרות ונשנות של עשר ו-15 פעמים.

גדיר ניקולא: יש עבירות שדרגת חומרתן מבחינה בטיחותית מחייבת שלילה מיידית של הרישיון.

גדיר ניקולא: נקודה באמת אחרונה.

גדיר ניקולא: אם רשם הקבלנים שלל רישיון של מישהו, פתח הליך משמעתי על מישהו, הוא נדרש לפרסם זאת.

גדיר ניקולא: אנחנו מתחננים לראות ניצנים של הרתעה.

גדיר ניקולא: אם יש כזה מידע, אנא פרסם אותו.

שלי יחימוביץ': תודה רבה.

שלי יחימוביץ': רון ירמיהו, צוות דוברות ועד המנופאים, בבקשה.

רון ירמיהו: צהריים טובים לכולם.

רון ירמיהו: קצת קשה לי באמת לשלוט בעצמי כשאני שומע את הסיפורים של האנשים כאן.

רון ירמיהו: אני בצוות הדוברות של המנופאים, אני גם פעיל בפורום למניעת תאונות בבניין, מלווה את כל הנושא הזה מתחילתו, כבר כמה שנים טובות.

רון ירמיהו: ראשית אני באמת רוצה להודות לך, וזו לא חנופה, כי אני מרגיש שאנחנו מייצגים את אלה שלא יכולים לדבר ואת אלה שאף פעם לא מגיעים לפה ולכן אני רוצה להודות ליושבת ראש הוועדה שבאמת מעלה את הנושא הזה ולא מרפה.

רון ירמיהו: האמת, אני יושב פה בוועדות האלה, אני שומע את אותם דברים, אין לי שום דבר חדש לחדש לכם, אבל אתם יודעים מה?

רון ירמיהו: אני לא קראתי את דוח מבקר המדינה, המספרים בדוח מבקר המדינה זה אנחנו.

רון ירמיהו: אני גם לא קורא את הדפים, כי הדפים האלה נכתבו בדם של החברים שלנו.

רון ירמיהו: אז אני לא צריך לקרוא את דוח מבקר המדינה כי אנחנו יודעים מה קורה בשטח ואנחנו יושבים פה ואני שומע את כל המשרדים ואני שומע מה אתם אומרים ושמעתי את זה גם בפעם שעברה ושום דבר לא קורה.

רון ירמיהו: והיטיב חבר הכנסת להגיד 'נכשלנו', והיטיבה יושבת ראש הוועדה להגיד, במילים טובות משלי, מה בדיוק קורה כאן ואני שואל את עצמי ואני אומר, יש פה משהו הרבה יותר גדול.

רון ירמיהו: כשאני רואה את ראש הפירמידה מופיע בטלוויזיה ואומר 'אני רוצה מנופים מנופים מנופים', ואני אומר 'אנחנו נהרגים נהרגים נהרגים', אז משם מתחילה הבעיה.

שלי יחימוביץ': מי אמר 'אני רוצה מנופים'?

רון ירמיהו: תוציאו את הטלוויזיה, תסתכלו בחדשות מה כחלון אמר, 'אני רוצה מנופים מנופים מנופים'.

רון ירמיהו: זו התרבות, זו התרבות הקלוקלת.

רון ירמיהו: יושב כאן הבחור, אני לא מכיר את רוב המשרדים, ואומר לכם שהוא שוקל לא לתת רישיון בגלל בעיות של תאונה.

רון ירמיהו: איך קבלן שאין לו רישיון יש לו תאונות עבודה?

רון ירמיהו: לא יודע, אין לי מושג.

רון ירמיהו: אני אמנם לא משפטן, אבל היגיון בריא.

רון ירמיהו: קורים פה דברים איומים, קורים פה דברים שבשורה התחתונה יש פירמידה שרוצה כסף ועכשיו ולבנות דירות ויש אותנו, החומר הכי זול, המוצר הכי זול זה אנחנו.

רון ירמיהו: אני לא יכול לספר לכם מה אנחנו רואים, אבל אני יכול להגיד לכם שלפני כמה שנים אנחנו לקחנו, אני לא אגיד את החוק לידיים, אנחנו מתקשרים למשטרה.

רון ירמיהו: כשקורה משהו אנחנו, החבר'ה שלנו, אנחנו מרושתים, אני יודע מה קורה בכל מקום, אני מתקשר למשטרה.

רון ירמיהו: הכול מגיע לוועד שלנו, אנחנו מכריחים את אותם גופים שאתם באים אליהם היום בטענות, אנחנו מכריחים אותם לעשות את העבודה שלהם.

רון ירמיהו: אותם אנשים שיושבים פה, הדם של האנשים הוא על הידיים שלכם.

רון ירמיהו: אל תשבו כאן, כל משרד שיושב פה יושב בניחותא, במזגן, 'אני לא, אני בסדר, זה הם'.

רון ירמיהו: לא, אתם כולכם אשמים, אתם כולכם עם דם על הידיים, ככה אני רואה את זה.

רון ירמיהו: ואני אגיד לכם עוד דבר, אנחנו נהיה פה עוד חצי שנה ואני מבטיח לך שהתוצאות יהיו אותן תוצאות.

רון ירמיהו: היה כאן השר כץ, אני זוכר, רק לפני ארבעה חודשים, בצורה תיאטרלית הוא הרים את הטלפון שהוא צילם.

רון ירמיהו: אמרתי לו, 'אתה יודע, אני יכול לדבר על מה שהיה, לא על מה שיהיה', אז הוא אמר, 'תבדוק אותי בעוד ארבעה חודשים'.

רון ירמיהו: הנה אני פה, אני בודק.

רון ירמיהו: אני צריך להגיד לכם שעוד 20% יותר נהרגו?

רון ירמיהו: אולי בכלל עדיף שלא נטפל בזה, כי נהרגו פחות, אולי לא ניגע בזה, אולי ננהל את זה באני לא יודע מה.

רון ירמיהו: יש פה כשל מערכתי גדול, גדול מאוד.

רון ירמיהו: זה לא עוד חקיקה, זה לא עוד שינוי חוק.

רון ירמיהו: אין פה אכיפה, זה לא מעניין, את הקבלנים זה לא מעניין.

רון ירמיהו: עוד פעם, אמר מי שאמר, It's the economy, stupid, הכסף מדבר, ועד שאנשים לא ישלמו פה במאות אלפים וקבלנים יפשטו רגל לא יקרה כלום, שום דבר וכלום.

רון ירמיהו: אבל אני בכל זאת רוצה להגיד גם מילה טובה ותקווה קטנה.

רון ירמיהו: אנחנו רואים איזה שינוי, אנחנו רואים שפתאום אנשים מתחילים לחשוב פעמיים, אבל השינוי הזה בא רק מתוך עשייה שלנו בשטח, לא בגלל איזה חקיקה.

רון ירמיהו: בגלל שאנחנו, כשקורה משהו, אנחנו מטפלים בזה, אנחנו מתקשרים לקבלנים ועושים להם בלגן ומאיימים במשטרה ומביאים את המפקחים.

רון ירמיהו: זה תהליך, זה ייקח זמן, אני חושב שיש פה עוד הרבה מה לעשות, אני מקווה שבפעם הבאה נוכל להגיד לא נכשלנו, אולי הציון יהיה קצת מעל עובר ואולי נחסוך חיי אדם.

רון ירמיהו: תודה.

דן ורשבסקי: כבוד היושבת ראש, נתת לו רשות לדבר, אני שואל פה את כל חברי הכנסת.

שלי יחימוביץ': תציג את עצמך.

דן ורשבסקי: אני יושב ראש ועד המנופאים, ורשבסקי דן.

דן ורשבסקי: איך יכול להיות אחרי תאונות, 'סולל בונה', אלקטרה, דניה סיבוס, חברות כל כך גדולות, הממשלה נותנת להם מכרזים של 13 מיליארד שקל עכשיו?

דן ורשבסקי: המדינה נותנת לפושעים הכי גדולים עוד כסף כדי להמשיך להרוג.

דן ורשבסקי: הרי כל בנייה גדולה זה הסיכון הכי גדול שיקרה פה משהו.

דן ורשבסקי: הממשלה לא צריכה פה, לא צריכה את הוועדה הזאת, אנחנו צריכים את הוועדה באולם הגדול, שכל הממשלה תשב ותשמור על החיים שלי, על החיים של הילדים שלי ושלך ושלה, אנשים עוברים ברחוב היום וזה הורג אותנו.

דן ורשבסקי: היום, כשאני מדבר פה, אז יושבים הקבלנים הגדולים וחושבים איך להשתיק אותי, איך להשתיק אותו, איך להשתיק את אמנון, איך להשתיק את הדס, כל הזמן תביעות ומתקשרים לשם בשביל להשתיק אותנו.

דן ורשבסקי: זה לא הגיוני, יש ממשלה, אנשים שמקבלים כסף לעשות את העבודה שלהם.

דן ורשבסקי: אז אולי ניקח את הכסף מהם?

דן ורשבסקי: הם לא עושים את העבודה, תעבירו לנו, אנחנו רוצים.

דן ורשבסקי: הנה, המשטרה פה, אני רוצה להתחיל לעזור למשטרה, אני רוצה להתחיל לעזור למינהל הבטיחות, למינהל האכיפה, שלא נמצא פה, והוא לא נמצא אף פעם בשום דיון.

דן ורשבסקי: גב' יפה סולימני, ששעות בענף הבניין, 300 שעות העובדים עובדים.

דן ורשבסקי: זה לא הגיוני, זה הורג.

דן ורשבסקי: חבר'ה, זה הורג, זה 80 ומשהו ימים בשנה - - -

רון ירמיהו: אין ענף שעובדים בו 300 שעות.

רון ירמיהו: אין ענף כזה, לא קיים.

דן ורשבסקי: על מה אתם מדברים?

דן ורשבסקי: הדברים הפשוטים, פשוט לקבוע חוקים, מהיום למחר.

דן ורשבסקי: עשר שעות ענף הבניין.

דן ורשבסקי: תשמרו על החיים שלנו, חבר'ה, החיים שלנו.

דן ורשבסקי: היום זה גם החיים של הילדים שלכם שעוברים ליד האתר הזה.

שלי יחימוביץ': תודה רבה.

שלי יחימוביץ': מוטי, ארז, יש לי שאלה אליכם.

שלי יחימוביץ': בישיבה הקודמת, אני לא זוכרת מי אמר, יכול להיות שאפילו השר עצמו, שקבלן שהושתו עליו עיצומים לא יוכל להשתתף במכרזים ממשלתיים.

שלי יחימוביץ': הייתה אמירה כזאת, נכון?

מרדכי אלישע: אני לא הייתי.

מרדכי אלישע: אנחנו לא היינו, היינו חדשים, אבל זה בהחלט משהו שאני יכול לבדוק מול החשב הכללי, החשב הכללי אמון על חוק חובת המכרזים.

מרדכי אלישע: אנחנו נבדוק את הנושא הזה.

מרדכי אלישע: אני לא מצפה שזה יהיה קל.

שלי יחימוביץ': נדמה לי שנאמר שזה יהיה בחוק ההסדרים, בחוק ההסדרים שהיה כבר.

מרדכי אלישע: את חוק ההסדרים מוביל האוצר, את יודעת שזה לא יהיה קל.

שלי יחימוביץ': למה?

שלי יחימוביץ': לא נכון.

שלי יחימוביץ': לשרי הממשלה יש סיי בחוק ההסדרים, צריך את האצבע שלהם כדי לאשר את חוק ההסדרים.

מרדכי אלישע: אנחנו נבדוק את זה כאחד מהכלים - - -

שלי יחימוביץ': זה לא נראה לך?

שלי יחימוביץ': אלה דברים כל כך פשוטים.

מרדכי אלישע: האמת, נראה לי אלמנטרי לחלוטין.

מרדכי אלישע: באמת נראה אלמנטרי, אבל צריך לקדם את זה ולהוביל את זה וצריך תמיכה.

מרדכי אלישע: בקטע הזה נשמע, שוב, אם תובילו יחד איתנו, כי, כמו שאמרת, כשזה מגיע לשלב ההחלטה והביצוע המון גורמים מעורבים בפנים, אתם מכירים את זה, המון כוחות פועלים שם ויהיו גם כוחות מנגד.

מרדכי אלישע: אנחנו בעד, כמובן, אנחנו ננסה כן לקדם את זה.

שלי יחימוביץ': טוב, אנחנו צריכים לסיים.

שלי יחימוביץ': הדס, ביקשת להגיד כמה מילים לסיום, לפני זה אני רוצה לאפשר לרשם הקבלנים להגיב על הדברים שנאמרו פה ואולי גם לתת לנו איזה שהוא קצה חוט של תקווה לאיזה שהיא עשייה.

אילן אליהו: תודה.

אילן אליהו: קודם כל אני רוצה להגיד שאני לא אמרתי ואני גם לא אגיד שאין לי סמכות לפעול נגד קבלנים בגין ליקויי בטיחות.

אילן אליהו: להיפך, זה גם כתוב בדוח, אני הוא זה שבאתי והתייחסתי לצווים בכיוון הזה של אמצעי משמעת להפעיל את הסמכות שלי לנקוט באמצעי משמעת.

אילן אליהו: אמרתי, יחד עם זאת, שזה תהליך שאני עושה אותו ובסופו של דבר עד סוף השנה יהיו כמה קבלנים שיקבלו אמצעי משמעת בגין צווי הבטיחות.

אילן אליהו: יחד עם שיתוף הפעולה עם מינהל הבטיחות ושיפור ה - - -

שלי יחימוביץ': למה זה יקרה רק בסוף השנה?

אילן אליהו: עד סוף השנה.

שלי יחימוביץ': עד סוף השנה, למה?

אילן אליהו: כי בשבוע הבא אני מזמן עוד שתי חברות לשימוע, אנחנו לומדים את זה ואנחנו נזמן עוד קבלנים ועד סוף השנה - - - יכול להיות שזה יהיה עוד חודש, הראשונים, אבל עד סוף השנה אני אוכל לבוא לבשר על כמה חברות וכמה קבלנים שנקטתי נגדם באמצעי משמעת.

שלי יחימוביץ': כולל שלילת - - - כולל אי רישום בפנקס או הרחקה מהפנקס?

אילן אליהו: אם זה יגיע לזה אני אשלול רישיון, אני לא פוחד לעשות את זה.

אילן אליהו: אם זה יגיע לזה, אני אשלול רישיון.

שלי יחימוביץ': גם לחברות גדולות, חזקות, עם עורכי דין משובחים ומצוינים?

אילן אליהו: גם לחברות חזקות עם עורכי דין.

אילן אליהו: ככל שאני אדע שזה יעמוד במבחן משפטי זה יקרה.

אילן אליהו: זה בנושא הזה.

אילן אליהו: נושא נוסף, נאמר פה שאני לא עושה כלום, אז חוץ מהתהליך הזה של שימועים ונקיטה באמצעי משמעת, אני גם פועל במישור ההסברתי.

אילן אליהו: אני מוציא מכתבים, אני מתריע על ליקויי בטיחות, אני מזהיר.

אילן אליהו: זה גם משהו שהוא תודעתי, אבל זה גם מחויב מהתהליך, לפני שאני אתן אמצעי משמעת אני רוצה להתריע.

אילן אליהו: זהו בעניין הזה.

אילן אליהו: אני שמעתי את הדס, אני כבר מודיע פה שאני רוצה להיפגש איתך, אני רוצה להסביר לך קצת על התהליכים אצלנו - - -

שלי יחימוביץ': הדס תשמח להיפגש איתך.

שלי יחימוביץ': אני מדברת בשמה.

אילן אליהו: אני אעשה את זה.

אילן אליהו: אמרתי היום לכל החברים שעשיתי טעות אולי שלא דיברתי איתכם.

אילן אליהו: אז אין לי בעיה לעשות את זה, גם עם הגברת של 'קו לעובד'.

ישראל אסל: ברשותך שתי מילים, כמה משפטים, בקצרה.

שלי יחימוביץ': כן, בבקשה.

ישראל אסל: דיברנו על השלב שאחרי שנותנים את הרישיון שאי אפשר לשלול את הרישיון.

ישראל אסל: הבעיה היא שהאצבע קלה על ההדק גם בשלב שנותנים את הרישיון.

ישראל אסל: אני מחזיק פה ביד רישיון של קבלן רשום שעושה פרויקט תמ"א 38 שהוא בן 23.

ישראל אסל: את היית רוצה קבלן בן 23 שיבנה לך את הבית שלך?

שלי יחימוביץ': תלוי, אם הוא מוכשר ו - - -

ישראל אסל: אני לא בטוח, כי בסוף צריך לצבור איזה שהוא ניסיון.

ישראל אסל: היום אפשר לבוא לרשם הקבלנים ולהצהיר שמעסיקים שני מהנדסים ולקבל רישיון ובפועל ההעסקה של האנשים האלה לא מתבצעת ואף אחד לא אוכף את זה וזה רישיון מותנה.

ישראל אסל: אותו ילד שהלך ועשה תמ"א 38 באתר באשדוד, עבד שנה ו - - -

שלי יחימוביץ': זה סיפור אמיתי, אגב?

ישראל אסל: בוודאי.

ישראל אסל: עבד שנה באתר באשדוד ומינהל הבטיחות, יצא שהוא בא וביקר באתר וסגר לו את האתר כמה פעמים והוא המשיך ובסוף נפל עלי ח'טיב ונהרג.

ישראל אסל: זה מה שקורה.

ישראל אסל: אז גם אם הרשם אומר שאין לו סמכות לשלול אחר כך, אז לפחות את הסמכות שיש לו לתת את הרישיון, שיפעיל אותה ויבדוק לעומק האם אותו אדם שמבקש להיות קבלן רשום, האם יש לו את כל הכישורים, האם ההצהרות שלו הן אמיתיות.

ישראל אסל: קבלנים שמקבלים רישיון בדרך הזאת של הצהרה על העסקת בעלי מקצוע, צריך לשים אותם ברשימה של צ'ק ליסט כזאת ולעשות בדיקות ולוודא שזה נעשה.

שלי יחימוביץ': תודה רבה, ישראל.

שלי יחימוביץ': הדס, משפט אחרון, אנחנו מסיימים.

הדס תגרי: אם אפשר יותר ממשפט אחד.

שלי יחימוביץ': שלושה, קצרים.

הדס תגרי: משרד העבודה סיפר על כל הדברים שהם עושים ואני גם מעריכה את הדברים שהם עושים, אבל יש הרבה דברים שהם לא עושים.

הדס תגרי: המצב הוא לא כל כך ורוד כמו שניתן היה להתרשם.

שלי יחימוביץ': שנייה, מישהו כאן התרשם שהמצב ורוד?

הדס תגרי: לא, בהתנהלות של משרד העבודה.

הדס תגרי: קודם כל יש הפקרות מטורפת באתרי הבנייה וזה עדיין, שנתיים וחצי אחרי שהתחלנו במאבק.

הדס תגרי: אם שולחים תלונות, אני האמת הפסקתי לשלוח תלונות על אתרים מופקרים, במקרה הטוב לוקח חודש-חודשיים עד שמגיע מפקח.

הדס תגרי: אז גם הדברים שאתה דיברת עליהם, העיצומים, שלא פורסמו עיצומים בכלל, אין לנו מושג כמה עיצומים הוטלו ועל פי חוק צריך לפרסם אותם ועוד לא יצא דוח שנתי על 2017.

שלי יחימוביץ': הוא אמר לנו 21 מיליון שקלים.

הדס תגרי: אני לא יודעת, על פי חוק אם הוטל עיצום - - -

שלי יחימוביץ': 300,000 שולמו.

הדס תגרי: לא כוונות לחלק עיצומים, עיצומים שהוטלו.

הדס תגרי: על פי חוק צריך היה לפרסם אותם.

הדס תגרי: אנחנו כבר למעלה מחצי שנה מאז שהתקנות נכנסו לתוקף.

הדס תגרי: אז אולי הוטלו ואולי לא הוטלו, אנחנו לא יודעים.

הדס תגרי: אם הוטלו, אז על פי חוק הם חייבים לפרסם אותם ואז אנחנו נדע.

שלי יחימוביץ': למה אתם לא מפרסמים אותם?

ארז מימון: נכון לעכשיו ישנם 51 עיצומים שאנחנו יכולים לפרסם אותם.

שלי יחימוביץ': ותפרסמו אותם?

עבד אל חכים חאג' יחיא: מה מונע מכם לפרסם את העיצומים?

הדס תגרי: איך?

הדס תגרי: איך רק 51?

הדס תגרי: איך

שלי יחימוביץ': שנייה, רגע, קודם - - -

עבד אל חכים חאג' יחיא: לא, הוא צריך לענות מה המניעה לפרסם.

ארז מימון: אני באמצע הסבר.

ארז מימון: אנחנו נוקטים משנה זהירות לפני שאנחנו מפרסמים, אנחנו ביקשנו מהלשכה המשפטית שלנו לבדוק עוד פעם את העיצום מהסיבה הפשוטה, התהליך הוא תהליך חדש, אני לא יכול להגיד שלא נעשו אי אילו טעויות בתהליך.

ארז מימון: כמו בכל תהליך ישנן טעויות, לכן אנחנו רוצים לוודא שמה שאנחנו מפרסמים זה הכי נקי שאפשר ולא לפגוע בטעות בשמם הטוב - - -

גדיר ניקולא: מה זה בטעות?

גדיר ניקולא: אם הוטל הצו הוטל העיצום.

הדס תגרי: היה לנו מאוד חשוב השם של קבלן.

ארז מימון: חבר'ה, אתם - - -

הדס תגרי: שלי, בואי נעבור הלאה.

שלי יחימוביץ': רגע, שנייה.

שלי יחימוביץ': העיצומים שהוטלו על הבניין לידי, סליחה שאני - - -

הדס תגרי: העיצומים שהוטלו בחודש ינואר, היה מספיק זמן לבדוק אותם.

שלי יחימוביץ': סליחה שאני מתעכבת על זה.

שלי יחימוביץ': נורא נורא ברור, בטיחות 61749, סתם, במקרה שלחתם לי בווטסאפ, כי זה על אותו בניין שהתלוננתי עליו, 'הפיגומים יובאו למצב תקני בהתאם לרישיון תקנות הבטיחות בעבודה, ייבדקו' - - - אה, לא, אני לא קוראת את הדבר הנכון.

גדיר ניקולא: זה לא העיצום.

שלי יחימוביץ': לא משנה, שורה ארוכה של דברים, אין מעקה לפיגומים, אין זה, אין זה, יש סכנת נפילה לבור בעומק שני מטרים.

שלי יחימוביץ': הכול כתוב שחור על גבי לבן, אחרי מפקח שהיה, אתם מטילים עיצום, מה עוד יש לבדוק?

שלי יחימוביץ': זה שחור על גבי לבן.

גדיר ניקולא: והחוק ברור.

ארז מימון: אני רוצה להזכיר דבר אחד, המנגנון הוא מנגנון חדש, זה מנגנון שהתחלנו ב-1.1.2018, זה מנגנון שאנחנו מייצרים אותו ואנחנו גם בודקים אותו תוך כדי תנועה.

ארז מימון: בסופו של יום ובקבועי זמן קצרים המנגנון הזה יהיה מנגנון משומן.

ארז מימון: בקבוע הזמן הזה אנחנו נוקטים במשנה זהירות על מנת לראות שמה שאנחנו מפרסמים יהיה כדת וכדין.

ארז מימון: הנחיית השר היא - - -

שלי יחימוביץ': אבל, ארז, בזמן שאתם נוקטים במשנה זהירות בבניינים האלה לא נוקטים משנה זהירות.

גדיר ניקולא: ולמה הטעו את הציבור, גברתי?

גדיר ניקולא: דיברו על מיליונים.

ארז מימון: שלי, משנה הזהירות זה בגלל העררים שמגישים הקבלנים, בגדול אלה עררים שנבדקים.

הדס תגרי: פרסום צריך להיות לפני הערר ואתם יודעים את זה היטב.

הדס תגרי: על פי חוק - - -

מרדכי אלישע: לא לפני זכות טיעון.

גדיר ניקולא: כן, לפני הערר.

הדס תגרי: זה לא נכון.

מרדכי אלישע: בוודאי שכן.

שלי יחימוביץ': חברים, אני צריכה לסיים.

שלי יחימוביץ': הדס, שני משפטים אחרונים.

הדס תגרי: אני אמרתי משפט אחד ועברת אליו.

הדס תגרי: בואי נדבר על הפיל הגדול בחדר, על כוח האדם שיוצא לפיקוח, לא נאמרה פה מילה אחת על הדבר הזה, שנתיים וחצי לא יצאו מכרזים למפקחים במשרד העבודה.

הדס תגרי: כמות כוח האדם מחפירה.

הדס תגרי: התחלתי להגיד קודם, אני מדלגת כבר, שעוד לא יצאה רשימת התאונות הקטלניות שהייתה בשנה שעברה.

הדס תגרי: הדבר הזה, לא קרה עם זה כלום, לא יוצאים מכרזים.

הדס תגרי: יותר מזה, דוח מבקר המדינה, הקודם, לא האחרון, על רשם הקבלנים, דיבר על המלצות ועדת אדם מלפני שלוש שנים לאחד את מינהל הבטיחות עם המוסד לבטיחות ולגהות.

הדס תגרי: כמות אדירה של משאבים שהולכת על המוסד לבטיחות ולגהות, הסברה ומחקר, אולי, שזה אולי חשוב, אבל בשום פרופורציה לאכיפה.

הדס תגרי: הרי כולנו יושבים פה ומדברים על המינהל, פה קצת פחות, אבל מבחוץ, על המינהל והמינהל, אליהם אנחנו נושאים את עינינו שיאכפו על הקבלנים ויש פה בזבוז משווע של משאבים שלא קיימים.

הדס תגרי: הדבר הזה, שנתיים וחצי אנחנו מדברים עליו, הם אומרים שהם ניידו קצת מפקחים.

הדס תגרי: בהתחלה אמר כץ, 'תנאי העבודה כל כך מחפירים שאנחנו לא מצליחים לגייס מפקחים לתקנים שכבר קיימים', הדבר הזה נפתר לפני למעלה מחצי שנה, עדיין לא יצאו מכרזים למפקחים חדשים ושום דבר לא קורה במהלך הזה להקים רשות חדשה לבטיחות העובדים, לאחד את מינהל הבטיחות עם המוסד לבטיחות ולגהות, להקים מרכז מידע.

הדס תגרי: אני אומרת, עוד לא קיבלנו את רשימת התאונות הקטלניות שהתרחשה, לא רק באתרי הבנייה.

הדס תגרי: בשנת 2017, כל המידע שאת מדברת עליו פה, שלי, שאת מפרסמת, קראת את שמות ההרוגים, זה הכול מידע שלנו, של הקבוצה למאבק בתאונות הבנייה, של 'קו לעובד'.

הדס תגרי: הרשות המדינתית לא מספקת את המידע הזה, תשאלי אותם איזה תאונות קשות התרחשו השנה, זה מופיע באתר של המינהל?

הדס תגרי: לא.

הדס תגרי: זה הכול אנחנו.

הדס תגרי: אז בדבר הזה לא קורה כלום - - -

רון ירמיהו: הם לא מצליחים, שלוש שנים רישיון למנופאים, שליש מהרישיונות מזויפים, איפה שלוש שנים, אנחנו מחכים לרישיון.

הדס תגרי: על הדבר הזה, זה הרי לב העניין, כוח האדם.

הדס תגרי: גם קצת סנקציות, על זה אפשר לדבר.

הדס תגרי: כוח האדם, זה הפיל שבחדר.

הדס תגרי: לא יקרה שום דבר.

הדס תגרי: אנחנו שולחים תלונות, אני אומרת, אני הפסקתי לשלוח תלונות, לא מגיעים מפקחים לאתרים.

הדס תגרי: מה שאת מדברת עליו, אז לאתר שמול הבית שלך, שלי, מגיעים הרבה פעמים - - -

שלי יחימוביץ': שמקבל טיפול מיוחס, פרוטקציה, כן?

שלי יחימוביץ': ועדיין, ואחרי הטיפול המיוחד הכול נמשך באופן זהה.

הדס תגרי: ואת מבינה שזה בא על חשבון עשרה אתרים אחרים?

הדס תגרי: סליחה, כי זה חשוב וגם הם חשובים, כי אין מספיק כוח אדם ולא עושים שום דבר כדי לשנות את הדבר הזה מן היסוד.

הדס תגרי: אז זה נחמד לדבר על כל הדברים ואני גם מעריכה את מה שעושה מינהל הבטיחות, במשאבים המוגבלים שיש לו, אבל לא יכול להיות שהוא צריך יהיה להמשיך לעשות את הדבר הזה במשאבים המוגבלים שיש פה.

הדס תגרי: אמנם לא הגיע המנכ"ל, אבל יושב פה מוטי אלישע, ראש זרוע העבודה, הגיע הזמן שמשרד העבודה ייתן תשובות לשאלות האלה.

מרדכי אלישע: אני אתייחס.

הדס תגרי: שייתן תשובות לשאלות האלה.

הדס תגרי: כי שום דבר לא ישתנה כל עוד שיש 22, או 20 וכמה - - -

שלי יחימוביץ': הדס, נגמר לנו הזמן.

שלי יחימוביץ': אני מאפשרת לכם להגיב על הדברים האלה, במהירות.

מרדכי אלישע: כמו שאמרתי, אנחנו חודש וחצי בתפקיד, עדיין, כבר לגבי העגורנים, קשרנו קשר עם משרד התחבורה - - -

הדס תגרי: מי חודש וחצי בתפקיד?

מרדכי אלישע: אני.

הדס תגרי: אבל משרד ה - - -

מרדכי אלישע: רגע, דקה, אני נותן תשובה.

הדס תגרי: לא, באמת.

מרדכי אלישע: לעניין התקנים, אני נתתי הוראה לפרסם את כל התקנים במיידי לפני שבועיים, כל המכרזים בהליך פרסום מכרז פנימי, כל המכרזים יצאו לביצוע.

מרדכי אלישע: זה אחת.

מרדכי אלישע: שתיים, לגבי עגורנים, יצרתי קשר עם משרד התחבורה וביקשנו להתחבר למכרז של רישיונות הנהיגה, 2,200 רישיונות יהיו באופן אוטומטי, כי הם קיימים במאגר המידע של משרד התחבורה.

מרדכי אלישע: 500 כאלה נוספים, אנחנו נצטרך לזמן את האנשים האלה.

מרדכי אלישע: אנחנו מחכים לאיזה שהיא ועדה של מידע במשרד התחבורה וזה יהיה במיידי.

מרדכי אלישע: גם את זה השר ביקש לקדם, לקדם את זה בכל הכוח.

מרדכי אלישע: כמו שאמרתי, אנחנו מאוד נשמח לתוספת תקנים, זה כבר לא בידיים שלנו.

מרדכי אלישע: יש לנו חוסר משאבים, אבל בכלים המועטים שיש לנו באמת אנחנו - - -

הדס תגרי: זה בידיים של משרד העבודה.

מרדכי אלישע: לא, סליחה, זה האוצר.

מרדכי אלישע: אנחנו נתנו בחודש וחצי חודשיים, גם ארז, אנחנו עושים את המקסימום.

מרדכי אלישע: יש עוד המון מה לעשות ועל זה אין ויכוח.

שלי יחימוביץ': תודה.

שלי יחימוביץ': אני פונה לאנשי מבקר המדינה.

אמנון שינדלר: שלי, אני לא התפרצתי, אבל אני חייב להגיד כמה מילים.

שלי יחימוביץ': לא, אתה לא חייב.

שלי יחימוביץ': סליחה, לא בכל דיון כולם מדברים, אני מצטערת, זה קורה לנו בכל דיון, לא כולם יבואו על סיפוקם.

שלי יחימוביץ': אני כן מבטיחה שהדיונים האלה יימשכו כמובן.

שלי יחימוביץ': אנשי מבקר המדינה, אתם שמעתם כאן, לדעתי דברים מתסכלים, מזעזעים, חמורים, יש כוונה להמשיך לעקוב?

שלי יחימוביץ': לפתוח את הדוח הזה ולבצע איזה שהוא מעקב ועדכון?

שלי יחימוביץ': או שאתם רוצים שאני אכנס את הוועדה לפי סעיף 21 ואני אחייב את מבקר המדינה לעשות את זה?

צחי בובליל: הדוח הזה היה מעקב בעצמו.

שלי יחימוביץ': אני יודעת, זה מה שאני שואלת.

שלי יחימוביץ': למה אתם כל כך מהוססים?

שלי יחימוביץ': לא קיבלתם כאן מספיק חומר בבת אחת?

שלי יחימוביץ': רק קחו את הפרוטוקול של הישיבה הזאת, רק קחו את הפרוטוקול, באמת.

בני גולדמן: יש דוחות, עכשיו דיברו, הזכירו את הדוח שלנו הקודם, לגבי הצורך, מה שוועדת אדם קבעה לגבי מינהל הבטיחות.

שלי יחימוביץ': כן, אתה כבר חוזר לוועדת אדם.

בני גולדמן: לא, הכול כתוב.

שלי יחימוביץ': תסלחו לי, חברים, אז בשביל מה לעשות דוחות מבקר אם ככה?

שלי יחימוביץ': מה זה התבוסתנות הזאת?

בני גולדמן: לא תבוסתנות, לפעמים צריך גם לעשות.

שלי יחימוביץ': בסדר, אבל אתם לא מופקדים על העשייה, אתם מופקדים על הביקורת ואני שואלת אם נוכח הדברים ששמעתם כאן יש - - -

שי עמיחי: אני הגעתי רק עכשיו, אבל בסדר, אני אעלה את זה בפני המבקר.

שלי יחימוביץ': אוה, תודה, טוב שבאת.

שלי יחימוביץ': עמיחי, אני אעביר לך את הפרוטוקול, נשמעו כאן דברים מזעזעים וכולם בהמשך לדוח המבקר.

שלי יחימוביץ': לכן אני מנסה להוציא את האמירה שהדברים אכן ייבדקו ואני לא הצלחתי, אז טוב שהגעת.

שלי יחימוביץ': חברים, מצד אחד ברור שיש רצון טוב וניסיון לשפר את המצב, אבל זה כל כך בזעיר אנפין וכל כך איטי וכל כך לא מספק ואין לי שום ספק שאם נגיד - - - אני לא מדברת על כל הפרטים, על ההכשרות ועל הכול ועל הדברים החשובים והחיוניים שנאמרו כאן, אבל לו יתואר שבאתר שנהרג בו בן אדם, קופחו חיי אדם, כתוצאה מתאונת עבודה, האתר הזה היה נסגר לכל הפחות לחודש ימים ועליו היה מתנוסס שלט ענקי 'אתר זה סגור בשל מוות של פועל', רק הדבר הקטן הזה, והרשם היה נכנס מיד לפעולה ובודק מה קרה שם ובודק את צווי הבטיחות שכבר היו ואת המוות שכבר קרה ומשעה באופן זמני לפחות את הרישיון שיש לאותו קבלן, רק הדבר הקטן הזה, הפעילות התקיפה הזאת הייתה חוסכת חיי אדם.

שלי יחימוביץ': אבל למה שהקבלנים יתרשמו מכם?

שלי יחימוביץ': באמת, למה?

שלי יחימוביץ': אני חושבת, לו אני קבלן, ערל לב, שרוצה להרוויח כסף, אין לי שום סיבה לחשוש.

שלי יחימוביץ': יש זמן והרשם לא ישלול לי רישיון אף פעם ואני אערער, במיוחד אם אני חברה גדולה וחזקה, כמו 'סולל בונה', כמו, נאמרו כאן עוד שמות של חברות, אני אביא את עורכי הדין המצוינים שלי שיתפלמסו עם המדינה, ובינתיים הבניין כבר יקום על תלו, יהיו טמונים בו חייהם של בני אדם, אבל הבניין כבר ויקום ואני את הכסף שלי אעשה.

שלי יחימוביץ': באמת, אני מנסה לחשוב על הצד השני ואני לא מרגישה פה מאף אחד מהצדדים, לרבות אלה שיש להם רצון טוב וכוונות טובות ושינו דברים, אני לא מרגישה שתחושת הדחיפות הזאת מחלחלת.

שלי יחימוביץ': ולו יתואר ש-22 השמות שקראתי כאן

שלי יחימוביץ': בתחילת הישיבה היו נהרגים בפיגועים, תארו לעצמכם מה היה קורה.

שלי יחימוביץ': כל המדינה הייתה נעצרת, כולם היו עובדים בזה, כוחות הביטחון, כולם, מודיעין מסכל, הכול.

שלי יחימוביץ': וכאן זה עובר במין אדישות כזאת שאנחנו לא מצליחים להבקיע אותה.

שלי יחימוביץ': זה דבר שהוא בלתי נתפס, בלתי נתפס, ואני נורא מתחברת לדברים שאמר כאן חברי, חבר הכנסת איל בן ראובן, התחושה היא גם תחושת כישלון, אנחנו לא מצליחים להבקיע.

שלי יחימוביץ': עוד, תודה לאל שהיו כאן בתו ואשתו של שני אנשים ששילמו בחייהם הצעירים על מזבח הבניין שהם עבדו בו, פרויקט הבנייה שהם עבדו שם, שלפחות נתנו לנו תחושה שמדובר בטרגדיה אנושית.

שלי יחימוביץ': אז לא נותר לי אלא לבקש מכולכם, מכל המשתתפים כאן, אנחנו גם נוציא בהמשך לישיבה הזאת כמה פניות דחופות לכל הגורמים שהשתתפו כאן, אבל גם רשם הקבלנים כאן, אני מאוד מאוד מאוד לא מרוצה מהדברים ששמענו כאן, מאוד, בלשון המעטה.

שלי יחימוביץ': אני חושבת שזה חמור ביותר שבעצם נמשך הכשל של קודמך בתפקיד.

שלי יחימוביץ': כנ"ל מוטי וארז, אני גם מבקשת מכם, אני יודעת שאתם חדשים, אני יודעת שאתם חדורי מוטיבציה, זה לא מספיק, באמת, מדובר בחיי אדם.

שלי יחימוביץ': אנחנו באמת ניפגש איתכם וננסה להוביל את זה לפסים קצת יותר יעילים.

שלי יחימוביץ': ואני מבטיחה לכם שיהיה לדיון הזה דיון המשך ואני לא ארפה מכם, אני לא ארפה מכם.

שלי יחימוביץ': וגם נרצה לשמוע עדכון מהמשטרה מה עלה בגורלה של היחידה הזאת, שאנחנו שומעים עליה.

שלי יחימוביץ': חברים, אני מודה לכם מאוד, תודה רבה.